Σημαντική ανακοίνωση νομικού περιεχομένου

|

52005SC0642

Σύσταση απόφασης του Συµßουλίου  για την κατάργηση της απόφασης της 2ας Ιουνίου 2004 σχετικά με την ύπαρξη υπερβολικού ελλείμματος στις Κάτω Χώρες  /* SEC/2005/0642 τελικό */

	[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |Βρυξέλλες, 18.5.2005SEC(2005) 642 τελικόΣύστασηΑΠΟΦΑΣΗ ΤΟΥ ΣΥΜΒΟΥΛΙΟΥγια την κατάργηση της απόφασης της 2ας Ιουνίου 2004 σχετικά με την ύπαρξη υπερβολικού ελλείμματος στις Κάτω Χώρες(υποβληθείσα από την Επιτροπή)ΑΙΤΙΟΛΟΓΙΚΗ ΕΚΘΕΣΗ1. ΕισαγωγήΣτις 31 Μαρτίου 2004, η Επιτροπή έλαβε επίσημη επιβεβαίωση από τις ολλανδικές αρχές ότι το έλλειμμα της γενικής κυβέρνησης το 2003 έφθασε το 3,2% του ΑΕΠ[1], ποσοστό που υπερβαίνει την τιμή αναφοράς της συνθήκης. Βάσει των εν λόγω στοιχείων, η Επιτροπή κίνησε τη διαδικασία υπερβολικού ελλείμματος (ΔΕΥ) για τις Κάτω Χώρες στις 28 Απριλίου 2004, με την έγκριση της έκθεσης που προβλέπεται στο άρθρο 104 παράγραφος 3 της συνθήκης. Έχοντας λάβει υπόψη όλους του παράγοντες που περιλαμβάνονται στην έκθεση και τη γνώμη της Οικονομικής και Δημοσιονομικής Επιτροπής βάσει του άρθρου 104 παράγραφος 4, η Επιτροπή ενέκρινε γνώμη (βάσει του άρθρου 104 παράγραφος 5) στις 19 Μαΐου 2004 στην οποία διαπιστώνεται η ύπαρξη υπερβολικού ελλείμματος στις Κάτω Χώρες. Στις 2 Ιουνίου 2004, το Συμβούλιο ενέκρινε απόφαση[2] προς την κατεύθυνση αυτή, βάσει του άρθρου 104 παράγραφος 6.Ταυτόχρονα, το Συμβούλιο ενέκρινε σύσταση προς τις Κάτω Χώρες, βάσει του άρθρου 104 παράγραφος 7 της συνθήκης, ενόψει του τερματισμού της κατάστασης υπερβολικού ελλείμματος. Ειδικότερα, το Συμβούλιο συνιστούσε «οι ολλανδικές αρχές να θέσουν τέρμα ως το 2005, το αργότερο, στην παρούσα κατάσταση υπερβολικού ελλείμματος σύμφωνα με το άρθρο 3 παράγραφος 4 του κανονισμού του Συμβουλίου (EΚ) αριθ. 1467/97». Το Συμβούλιο καθόρισε τις 2 Οκτωβρίου 2004 ως προθεσμία στην ολλανδική κυβέρνηση «για τη λήψη διορθωτικών μέτρων που θα εφαρμοστούν εντός του 2005, θα έχουν κυρίως διαρθρωτικό χαρακτήρα και θα αντιστοιχούν σε τουλάχιστον μισή εκατοστιαία μονάδα του ΑΕΠ».Στο πλαίσιο των συστάσεων για τη διόρθωση του υπερβολικού ελλείμματος, το Συμβούλιο υπογράμμισε ότι «τα μέτρα δημοσιονομικής εξυγίανσης πρέπει να εξασφαλίζουν μόνιμη βελτίωση του αποτελέσματος της γενικής κυβέρνησης, και να αποσκοπούν στη βελτίωση της ποιότητας των δημόσιων οικονομικών και την ενίσχυση του αναπτυξιακού δυναμικού της οικονομίας». Επιπλέον, καλούσε τις ολλανδικές αρχές να διασφαλίσουν ότι «η δημοσιονομική εξυγίανση προς την κατεύθυνση σχεδόν ισοσκελισμένου αποτελέσματος ή πλεονάσματος στηρίζεται, ιδιαίτερα στη μείωση του κυκλικά προσαρμοσμένου ελλείμματος κατά τουλάχιστον 0,5 εκατοστιαίες μονάδες του ΑΕΠ το χρόνο, ακόμη και μετά τη διόρθωση του υπερβολικού ελλείμματος».Στις 6 Οκτωβρίου 2004, η Επιτροπή συμπέρανε[3] ότι η ολλανδική κυβέρνηση είχε λάβει αποτελεσματικά μέτρα πριν από τις 2 Οκτωβρίου 2004, γεγονός που σημείωσε το Συμβούλιο στις 21 Οκτωβρίου[4].2. Διόρθωση του υπερβολικού ελλείμματος το 2004Στις 16 Απριλίου 2004, μόλις κατέστη εμφανές ότι είχε ξεπεραστεί η τιμή αναφοράς 3% του ΑΕΠ το 2003 στο πλαίσιο παρατεταμένης οικονομικής ύφεσης, η ολλανδική κυβέρνηση εισήγαγε μια δέσμη πρόσθετων μέτρων για τον περιορισμό των δαπανών το 2004, που αντιστοιχούσε στο 0,5% του ΑΕΠ, με στόχο τη διόρθωση του υπερβολικού ελλείμματος ήδη από το 2004. Η δέσμη αυτή συμπλήρωνε τα μέτρα εξοικονόμησης που είχαν ήδη εισαχθεί στον προϋπολογισμό του 2004[5]. Περίπου το μισό της δέσμης αποτελείτο από μέτρα διαρθρωτικής φύσης, ιδιαίτερα υψηλότερες εισφορές για την ασφάλιση υγείας, χαμηλότερες δαπάνες στον τομέα της υγείας, και ετεροχρονισμό των επιδοτήσεων για τους εργαζομένους με περιορισμένη εξειδίκευση. Το υπόλοιπο μισό αποτελείτο από προσωρινά μέτρα που θα επηρέαζαν μόνο το 2004. Τα σημαντικότερα προσωρινά μέτρα αφορούσαν τροποποιήσεις του χρονοδιαγράμματος των δαπανών για τις αναπτυξιακές ενισχύσεις, την εγγραφή των κερδών της κεντρικής τράπεζας και την αναθεώρηση προς τα κάτω των επενδυτικών δαπανών για υποδομές.Η κοινοποίηση του Μαρτίου 2005 στο πλαίσιο της διαδικασίας υπερβολικού ελλείμματος (που υποβλήθηκε στις 28 Φεβρουαρίου 2005 και επικυρώθηκε από την Ευρωστάτ στις 18 Μαρτίου 2005), υπολόγιζε το έλλειμμα της γενικής κυβέρνησης για το 2004 σε 2,5% του ΑΕΠ (πίνακας 1). Στις 31 Μαρτίου 2005, το έλλειμμα για το 2004 αναθεωρήθηκε σε 2,3% του ΑΕΠ στους λογαριασμούς που υποβάλλει τακτικά η δημόσια διοίκηση στην Ευρωστάτ λαμβάνοντας υπόψη πληρέστερες πληροφορίες για τα δημόσια οικονομικά της τοπικής αυτοδιοίκησης.Τα αποτελέσματα αυτά πρέπει να συγκριθούν με το έλλειμμα 3% του ΑΕΠ για το 2004 που είχε εγγραφεί στον προϋπολογισμό του 2005 και στην επικαιροποίηση του Νοεμβρίου 2004 του προγράμματος σταθερότητας καθώς και με την πρόβλεψη 2,9% του ΑΕΠ των υπηρεσιών της Επιτροπής στις φθινοπωρινές προβλέψεις του 2004. Η εν λόγω βελτίωση των αποτελεσμάτων σε σχέση με τις εκτιμήσεις που περιέχονταν στον προϋπολογισμό του 2005 οφείλεται εν μέρει στο γεγονός ότι προς τα τέλη του έτους 2004, τα φορολογικά έσοδα ήταν υψηλότερα από ό,τι προβλεπόταν στις περισσότερες από τις μεγάλες κατηγορίες φόρων. Οι υψηλές τιμές του πετρελαίου και η αύξηση του όγκου των κυβερνητικών φόρων που συνδέονται με την πώληση φυσικού αερίου αύξησαν ακόμη περισσότερο τα έσοδα. Επιπλέον, η αύξηση των δαπανών ήταν βραδύτερη από ό,τι προβλεπόταν, κυρίως λόγω της επιβράδυνσης της αύξησης των επιδομάτων ανεργίας, χαμηλότερων επενδύσεων σε υποδομές σε σχέση με τις προβλέψεις και μείωσης των καθαρών συνεισφορών στον προϋπολογισμό της ΕΕ. Βάσει των εαρινών προβλέψεων των υπηρεσιών της Επιτροπής, το κυκλικά προσαρμοσμένο έλλειμμα μειώθηκε από 2% του ΑΕΠ το 2003 σε 1,2% του ΑΕΠ το 2004.Το 2004, ο δείκτης του δημοσίου χρέους προς το ΑΕΠ αυξήθηκε για να φθάσει το 55,2% του ΑΕΠ[6], έναντι 54,3% το 2003, κυρίως λόγω της δυσμενούς οικονομικής κατάστασης και της ύπαρξης σημαντικού ονομαστικού ελλείμματος. Συνεπώς, ο δείκτης του χρέους παρέμεινε κάτω από την τιμή αναφοράς του 60% του ΑΕΠ που προβλέπει η συνθήκη.Πίνακας 1: Δημοσιονομικά μεγέθη 2002-2004 (% του ΑΕΠ) |Αποτελέσματα | 2002 | 2003 | 2004 |Δημοσιονομικό αποτέλεσμα της γενικής κυβέρνησης | -1.9 | -3.2 | -2.3 |- Συνολικά έσοδα | 45.9 | 45.8 | 45.5 |Εκ των οποίων: τρέχοντες φόροι | 12.0 | 11.2 | 11.0 |κΚοινωνικές εισφορές | 14.9 | 15.5 | 15.1 |- Συνολικές δαπάνες | 47.8 | 49.0 | 48.0 |Εκ των οποίων: συλλογική κατανάλωση | 11.3 | 11.4 | 11.4 |κοινωνικές μεταβιβάσεις | 13.3 | 14.0 | 14.0 |πληρωμές τόκων | 3.1 | 2.9 | 2.9 |ακαθάριστες επενδύσεις παγίου κεφαλαίου | 3.6 | 3.6 | 3.5 |Πρωτογενές αποτέλεσμα | 1.1 | -0.3 | 0.4 |Π.Υ. Φορολογική επιβάρυνση | 40.1 | 40.0 | 39.9 |Δημόσιο χρέος | 52.6 | 54.3 | 55.7 |Π.Υ. Κυκλικά προσαρμοσμένο αποτέλεσμα 1 | -2.3 | -2.0 | -1.2 |Π.Υ. Κυκλικά προσαρμοσμένο πρωτογενές αποτέλεσμα 1 | 0.8 | 0.9 | 1.7 |Π.Υ. Πραγματικό ΑΕΠ 1 (ετήσια ποσοστιαία μεταβολή) | 0.6 | -0.9 | 1.3 |Οι δαπάνες τόκων, οι συνολικές δαπάνες και τα αποτελέσματα περιλαμβάνουν συμφωνίες ανταλλαγής κατά την έννοια του ορισμού που χρησιμοποιείται στη διαδικασία υπερβολικού ελλείμματος. 1 Εαρινές οικονομικές προβλέψεις των υπηρεσιών της Επιτροπής 2005. Πηγή: Υπηρεσίες της Επιτροπής. |3. Δημοσιονομικές προοπτικές για το 2005 και το 2006Ο προϋπολογισμός του 2005 παρουσιάστηκε στο Κοινοβούλιο στις 21 Σεπτεμβρίου 2004 και εγκρίθηκε λίγο αργότερα με ορισμένες σχετικά ελάσσονες τροποποιήσεις. Περιέχει νέα μέτρα με στόχο τη μείωση του ελλείμματος το 2005, ιδίως μειώσεις δαπανών στον τομέα της υγείας, αυξήσεις των συντελεστών φορολόγησης των εισοδημάτων, περιορισμό της πρόσβασης στα επιδόματα ανεργίας και αύξηση των εισφορών για ασφάλιση αναπηρίας. Τα μέτρα που ανακοινώθηκαν στον προϋπολογισμό του 2005 (που περιλαμβάνουν το διαρθρωτικό τμήμα των μέτρων τα οποία εγκρίθηκαν στις 16 Απριλίου 2004) οδηγούν συνολικά σε διόρθωση μισής εκατοστιαίας μονάδας του ΑΕΠ για το 2005. Τα διορθωτικά μέτρα φαίνεται να είναι κυρίως μέτρα διαρθρωτικού χαρακτήρα.Σύμφωνα με τις εαρινές προβλέψεις 2005 των υπηρεσιών της Επιτροπής, το έλλειμμα της γενικής κυβέρνησης αναμένεται να φθάσει το 2% του ΑΕΠ το 2005 (πίνακας 2) ενώ η τελευταία κοινοποίηση ΔΥΕ (Μάρτιος 2005) ανέφερε επίσημο στόχο 2,1%.[7] Η αύξηση του πραγματικού ΑΕΠ αναμένεται να επιβραδυνθεί ελαφρώς και να φθάσει το 1% το 2005, έναντι 1,4% το 2004. Πάντως, οι τριμηνιαίες προβλέψεις αναφέρουν σταδιακή ανάκαμψη κατά τη διάρκεια του έτους, που θα οδηγήσει σε αύξηση των φορολογικών εσόδων λόγω κυρίως της αύξησης των κερδών των επιχειρήσεων και των ανεξάρτητων εργαζομένων. Επιπλέον, οι φόροι που συνδέονται με τις πωλήσεις φυσικού αερίου αναμένεται να ενισχύσουν και πάλι τα έσοδα του 2005. Στο επίπεδο των δαπανών, ο δείκτης των δαπανών αναμένεται να μειωθεί ελαφρά το 2005. Η μικρή αύξηση των δημοσίων δαπανών είναι αποτέλεσμα των περιοριστικών μέτρων και της στασιμότητας των συμβατικών αμοιβών των δημόσιων υπαλλήλων και των πληρωμών της κοινωνικής ασφάλισης.Το 2006, σύμφωνα με τις εαρινές προβλέψεις 2005 των υπηρεσιών της Επιτροπής, η αύξηση του πραγματικού ΑΕΠ αναμένεται να επιταχυνθεί και να φθάσει το 2%, γεγονός που θα οδηγήσει σε αύξηση των εσόδων που συνδέονται με την αναμενόμενη οικονομική ανάκαμψη. Ωστόσο, βάσει των σημερινών υποθέσεων, το πραγματικό έλλειμμα θα βελτιωθεί σε μικρό βαθμό μόνο, από 2% του ΑΕΠ το 2005 σε 1,6% το 2006, καθώς οι νέες εξοικονομήσεις που θα υλοποιηθούν στους τομείς της κοινωνικής ασφάλισης, των επιδοτήσεων και των μισθών των δημοσίων υπαλλήλων θα συνοδευτούν από αύξηση των δαπανών στους τομείς των μεταφορών, της ασφάλειας, της οικονομίας της γνώσης και των αντισταθμίσεων για την αντιμετώπιση των επιπτώσεων της μεταρρύθμισης της ασφάλισης υγείας στα έσοδα των νοικοκυριών.Το κυκλικά προσαρμοσμένο έλλειμμα αναμένεται να βελτιωθεί σημαντικά το 2005, φθάνοντας το 0,4% του ΑΕΠ, χάρη στην τρέχουσα δημοσιονομική εξυγίανση. Το αποτέλεσμα αυτό θα αντιπροσώπευε βελτίωση της τάξης του 0,8% του ΑΕΠ για δεύτερη συνεχόμενη φορά, πέρα από την ελάχιστη διόρθωση κατά 0,5% του ΑΕΠ που είχε ζητήσει το Συμβούλιο για τα έτη μετά την απορρόφηση του υπερβολικού ελλείμματος. Υπό τις προϋποθέσεις αυτές, οι Κάτω Χώρες θα έχουν ήδη επιτύχει το 2005 σχεδόν ισοσκελισμένο κυκλικά προσαρμοσμένο δημοσιονομικό αποτέλεσμα. Λαμβανομένων υπόψη των σημερινών πολιτικών, οι υπηρεσίες της Επιτροπής εκτιμούν, στις εαρινές προβλέψεις τους, ότι το κυκλικά προσαρμοσμένο αποτέλεσμα θα συνεχίσει να βελτιώνεται έτσι ώστε ο προϋπολογισμός να ισοσκελιστεί πλήρως το 2006. Η ουσιώδης διαφορά μεταξύ του πραγματικού και του κυκλικά προσαρμοσμένου ελλείμματος αντικατοπτρίζει την παρατεταμένη επιβράδυνση της οικονομικής δραστηριότητας και την αναμενόμενη σταδιακή ανάκαμψη. Ο ρυθμός ανάπτυξης του πραγματικού ΑΕΠ μειώθηκε κάτω από το ποσοστό δυνητικής ανάπτυξης το 2001 και αναμένεται να καλύψει τη διαφορά με τη δυνητική ανάπτυξη μόνο το 2006. Συνεπώς, η αρνητική απόκλιση παραγωγής αναμένεται να αυξηθεί και να φθάσει από εκτιμώμενο 1,9% του ΑΕΠ για το 2003 σε περίπου 2,5% του ΑΕΠ το 2005 και 2006.Σύμφωνα με την κοινοποίηση ΔΥΕ του Μαρτίου 2005, το δημόσιο χρέος αναμένεται να αυξηθεί το 2005 και να φθάσει το 57,4% του ΑΕΠ, ποσοστό κοντά στο 57,6% των εαρινών προβλέψεων 2005 των υπηρεσιών της Επιτροπής. Ο δείκτης του χρέους επηρεάζεται τη χρονιά αυτή από την αγορά υποδομής για τη μεταφορά φυσικού αερίου, πράξη που αντιπροσωπεύει 0.6% του ΑΕΠ. Με βάση τις σημερινές πολιτικές, ο δείκτης χρέους θα αυξηθεί ελαφρώς το 2006, για να φθάσει το 57,9% του ΑΕΠ σύμφωνα με τις εαρινές προβλέψεις των υπηρεσιών της Επιτροπής. Ωστόσο, θα παραμείνει κάτω από την τιμή αναφοράς 60% του ΑΕΠ.Πίνακας 2: προβλέψεις σχετικά με τα δημόσια οικονομικά (% του ΑΕΠ) |2004 | 2005 | 2006 |ΠΣ | Επιτροπή | SP | Επιτροπή (1) |Δημοσιονομικό αποτέλεσμα της γενικής κυβέρνησης | -2.5 | -2.6 | -2.1 | -2.1 | -1.6 |- Συνολικά έσοδα | 45.5 | 44.9 | 45.8 | 44.6 | 47.6 |Εκ των οποίων: τρέχοντες φόροι | 11.0 | 24.8 | 11.1 | 24.7 | 11.2 |κοινωνικές εισφορές | 15.1 | 13.9 | 15.0 | 13.9 | 16.9 |- Συνολικές δαπάνες | 48.0 | 47.5 | 47.9 | 46.7 | 49.3 |Εκ των οποίων: συλλογική κατανάλωση | 11.4 | 17.5 | 11.4 | 17.2 | 11.4 |πληρωμές τόκων | 2.9 | 2.9 | 2.9 | 2.8 | 2.8 |ακαθάριστες επενδύσεις παγίου κεφαλαίου | 3.5 | 3.1 | 3.5 | 3.1 | 3.4 |Πρωτογενές αποτέλεσμα | 0.4 | 0.3 | 0.8 | 0.7 | 1.2 |Δημόσιο χρέος | 55.7 | 58.1 | 57.6 | 58.6 | 57.9 |Π.Υ. Κυκλικά προσαρμοσμένο αποτέλεσμα | -1.2 | -1.2 | -0.4 | -1.3 | 0.0 |Π.Υ. Κυκλικά προσαρμοσμένο πρωτογενές αποτέλεσμα 1 | 1.7 | 0.3 | 2.5 | 0.7 | 2.9 |Π.Υ. Πραγματικό ΑΕΠ (ετήσιο ποσοστό) | 1.3 | 0.75 | 1.0 | 1.5 | 2.0 |Πηγές: Κοινοποίηση ΔΥΕ Μαρτίου 2005 για το 2004, επικαιροποίηση του προγράμματος σταθερότητας του Νοεμβρίου 2004 (ΠΣ), εθνικοί λογαριασμοί 2004 και εαρινές προβλέψεις 2005 των υπηρεσιών της Επιτροπής (Επιτρ.). Το κυκλικά προσαρμοσμένο αποτέλεσμα για το ΠΣ υπολογίστηκε από τις υπηρεσίες της Επιτροπής βάσει των δεδομένων του προγράμματος (οι διαφορές με την Επιτροπή αντικατοπτρίζουν διαφορετικά μακροοικονομικά σενάρια). Να σημειωθεί ότι μετά την έκθεση ΔΥΕ του Μαρτίου 2005, οι ολλανδικές στατιστικές αρχές δημοσίευσαν και υπέβαλαν στην Ευρωστάτ αναθεωρημένο (χαμηλότερο) έλλειμμα για το 2004, 2,3% του ΑΕΠ (βλ. πίνακα 1). (1) Με βάσση την υπόθεση για αμτάβλητη πολιτική.. |4. ΣυμπεράσματαΟι ολλανδικές αρχές συμμορφώθηκαν με τη σύσταση που απηύθυνε το Συμβούλιο στις 2 Ιουνίου 2004 βάσει του άρθρου 104 παράγραφος 7 της συνθήκης. Ειδικότερα, συμμορφώθηκαν με τη σύσταση που απέβλεπε στον τερματισμό της κατάστασης υπερβολικού ελλείμματος βάσει του άρθρου 3 παράγραφος 4 του κανονισμού (ΕΚ) αριθ. 1467/97 το 2005, το αργότερο. Στην πράξη, οι ολλανδικές αρχές είχαν ήδη μειώσει το έλλειμμα στο 2,3% του ΑΕΠ το 2004, σαφώς χαμηλότερα από το όριο 3%. Σύμφωνα με τις εαρινές προβλέψεις του 2005 των υπηρεσιών της Επιτροπής, και με βάση τις σημερινές πολιτικές, το έλλειμμα αναμένεται να μειωθεί στο 2% του ΑΕΠ το 2005 λόγω της νέας δημοσιονομικής περιστολής που έχει εγγραφεί στον προϋπολογισμό του 2005, και στο 1,6% το 2006, αποδεικνύοντας ότι τα μέτρα που εφαρμόστηκαν οδηγούν σε διαρκή διόρθωση του δημοσιονομικού ελλείμματος. Το κυκλικά προσαρμοσμένο αποτέλεσμα βελτιώθηκε αισθητά το 2004, κατά 0,8% του ΑΕΠ, και το έλλειμμα ανήλθε σε 1,2% του ΑΕΠ. Αναμένεται να μειωθεί κατά ακόμη 0,8% του ΑΕΠ και να φθάσει σε σχεδόν ισοσκελισμένη θέση το 2005 και να σταθεροποιηθεί το 2006. Τέλος, σύμφωνα με την κοινοποίηση ΔΥΕ του Μαρτίου 2005, ο δείκτης χρέους έφθασε το 55,2% του ΑΕΠ το 2004 έναντι 54,3% το 2003. Βάσει των εαρινών προβλέψεων του 2005, το ποσοστό αυτό θα παραμείνει χαμηλότερο από την τιμή αναφοράς 60% του ΑΕΠ το 2005 και 2006.Από τη συνολική αξιολόγηση συνάγεται ότι οι ολλανδικές αρχές έθεσαν τέρμα ήδη από το 2004 στην κατάσταση υπερβολικού ελλείμματος ανταποκρινόμενες στη σύσταση του Συμβουλίου της 2ας Ιουνίου 2004. Συνεπώς, η Επιτροπή συνιστά στο Συμβούλιο να καταργήσει την απόφαση για την ύπαρξη υπερβολικού ελλείμματος στις Κάτω Χώρες.ΣύστασηΑΠΟΦΑΣΗ ΤΟΥ ΣΥΜΒΟΥΛΙΟΥτης (7ης Ιουνίου 2005(για την κατάργηση της απόφασης της 2ας Ιουνίου 2004 σχετικά με την ύπαρξη υπερβολικού ελλείμματος στις Κάτω ΧώρεςΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,Έχοντας υπόψη:τη συνθήκη για την ίδρυση της Ευρωπαϊκής Κοινότητας και ιδίως το άρθρο 104 παράγραφος 12,τη σύσταση της Επιτροπής,Εκτιμώντας τα ακόλουθα:(1) Με την απόφαση του Συμβουλίου 2005/136/EΚ της 2ας Ιουνίου 2004[8] μετά από σύσταση της Επιτροπής βάσει του άρθρου 104 παράγραφος 6 της συνθήκης, καθορίστηκε ότι υπάρχει υπερβολικό έλλειμμα στις Κάτω Χώρες.(2) Βάσει του άρθρου 104 παράγραφος 7 της συνθήκης, το Συμβούλιο απηύθυνε σύσταση στις Κάτω Χώρες ενόψει του τερματισμού της κατάστασης υπερβολικού ελλείμματος[9]. Η εν λόγω σύσταση, σε συνδυασμό με το άρθρο 3 παράγραφος 4 του κανονισμού του Συμβουλίου (EΚ) αριθ. 1467/97 της 7ης Ιουλίου 1997 για την επιτάχυνση και τη διασαφήνιση της εφαρμογής της διαδικασίας υπερβολικού ελλείμματος[10], καθόριζε ως προθεσμία το 2005, το αργότερο, για τη διόρθωση του υπερβολικού ελλείμματος.(3) Βάσει του άρθρου 104 παράγραφος 12 της συνθήκης, απόφαση του Συμβουλίου σχετικά με την ύπαρξη υπερβολικού ελλείμματος καταργείται όταν, κατά την άποψη του Συμβουλίου, το εν λόγω υπερβολικό έλλειμμα στο κράτος μέλος έχει διορθωθεί.(4) Οι ορισμοί της «κυβέρνησης» και του «ελλείμματος» περιέχονται στο πρωτόκολλο για τη διαδικασία υπερβολικού ελλείμματος με αναφορά στο Ευρωπαϊκό Σύστημα Ολοκληρωμένων Λογαριασμών (ΕΣΟΛ), δεύτερη έκδοση. Τα στοιχεία για τη διαδικασία υπερβολικού ελλείμματος υποβάλλονται από την Επιτροπή.(5) Βάσει των στοιχείων που παρείχε η Επιτροπή μετά την έκθεση που υπέβαλαν οι Κάτω Χώρες πριν από την 1η Μαρτίου 2005, σύμφωνα με τον κανονισμό του Συμβουλίου (ΕΚ) αριθ. 3605/93 της 22ας Νοεμβρίου 1993 για την εφαρμογή του πρωτοκόλλου σχετικά με τη διαδικασία του υπερβολικού ελλείμματος το οποίο προσαρτάται στη συνθήκη για την ίδρυση της Ευρωπαϊκής Κοινότητας[11], όπως τροποποιήθηκε από τον κανονισμό του Συμβουλίου (EΚ) αριθ. 475/2000[12], των αναθεωρημένων εθνικών λογαριασμών που υποβλήθηκαν στην Ευρωστάτ στις 31 Μαρτίου 2005, και των εαρινών προβλέψεων 2005 των υπηρεσιών της Επιτροπής, εξάγονται τα ακόλουθα συμπεράσματα:-  Το δημοσιονομικό έλλειμμα εκτιμάται σε 2,3% του ΑΕΠ το 2004, έναντι 3,2% το 2003. Το αποτέλεσμα για το 2004 είναι σύμφωνο με τη σύσταση του Συμβουλίου που εξεδόθη βάσει του άρθρου 104 παράγραφος 7, ιδίως σε ό,τι αφορά τη μείωση του δημοσιονομικού ελλείμματος κάτω από την τιμή αναφοράς του 3% του ΑΕΠ ως το 2005, το αργότερο. Η δημοσιονομική προσαρμογή συνεχίστηκε το 2004 με τη μορφή ουσιωδών μέτρων εξοικονόμησης, που εν μέρει περιλαμβάνονταν στον προϋπολογισμό του 2004 και εν μέρει αποφασίστηκαν με συμπληρωματική δέσμη εξυγίανσης στις 16 Απριλίου 2004. Επιπλέον, τα υψηλότερα από τα αναμενόμενα φορολογικά έσοδα και τα πρόσθετα έσοδα από την πώληση φυσικού αερίου λόγω των υψηλών τιμών του πετρελαίου, συνέβαλαν στη μείωση του ελλείμματος.-  Τα δημοσιονομικά μέτρα που εφαρμόστηκαν απέβλεπαν στη διαρκή βελτίωση του προϋπολογισμού. Για το 2005, οι εαρινές προβλέψεις 2005 των υπηρεσιών της Επιτροπής εκτιμούν ότι θα μειωθεί περαιτέρω το δημοσιονομικό έλλειμμα στο 2% του ΑΕΠ, κυρίως λόγω των μέτρων εξοικονόμησης, διαρθρωτικής κυρίως φύσης, τα οποία αντιπροσωπεύουν συνολικά 0,5% του ΑΕΠ. Η εξέλιξη αυτή είναι σύμφωνη με τον επίσημο στόχο για έλλειμμα 2,1% του ΑΕΠ. Για το 2006, οι εαρινές προβλέψεις 2005 των υπηρεσιών της Επιτροπής εκτιμούν, βάσει των σημερινών πολιτικών, ότι θα σημειωθεί και νέα μείωση του ελλείμματος στο 1,6% του ΑΕΠ, αντικατοπτρίζοντας τη διαρκή βελτίωση του δημοσιονομικού ελλείμματος.-  Το 2004, η δημοσιονομική εξυγίανση βασίζεται στη μείωση του κυκλικά προσαρμοσμένου ελλείμματος, το οποίο αναμένεται να προσεγγίσει το επίπεδο της ισοσκελισμένης δημοσιονομικής θέσης μετά την διόρθωση του υπερβολικού ελλείμματος. Το 2004, το κυκλικά προσαρμοσμένο έλλειμμα μειώθηκε αισθητά για να φθάσει το 1,2% του ΑΕΠ έναντι 2% το 2003. Σύμφωνα με τις εαρινές προβλέψεις 2005 των υπηρεσιών της Επιτροπής, το 2005 αναμένεται και νέα μείωση κατά 0,8% του ΑΕΠ του κυκλικά προσαρμοσμένου ελλείμματος, το οποίο υπολογίζεται ότι θα ανέλθει σε 0,4% του ΑΕΠ, που αποτελεί σχεδόν ισοσκελισμένο αποτέλεσμα, και να μειωθεί περαιτέρω σε 0,0% του ΑΕΠ το 2006.-  Σύμφωνα με την κοινοποίηση του Μαρτίου του 2005, ο δείκτης του δημοσίου χρέους παρέμεινε κάτω από την τιμή αναφοράς του 60% του ΑΕΠ το 2004. Σύμφωνα με τις εαρινές προβλέψεις 2004 των υπηρεσιών της Επιτροπής, αναμένεται να παραμείνει κάτω από το όριο αυτό το 2005 και το 2006 επίσης.(6) Κατά συνέπεια, η απόφαση 2005/136/EΚ πρέπει να καταργηθεί.ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:Άρθρο 1Από τη συνολική αξιολόγηση, συμπεραίνεται ότι οι Κάτω Χώρες έθεσαν τέρμα στην κατάσταση υπερβολικού ελλείμματος το 2004 σύμφωνα με τη σύσταση που απηύθυνε το Συμβούλιο το 2004 βάσει του άρθρου 104 παράγραφος 7 της συνθήκης.Άρθρο 2Η απόφαση 2005/136/EΚ καταργείται.Άρθρο 3Η παρούσα απόφαση απευθύνεται στο Βασίλειο των Κάτω Χωρών.Βρυξέλλες, [7 Ιουνίου 2005]Για το ΣυμβούλιοΟ Πρόεδρος [1] Αυτό ήταν μια ανοδική αναθεώρηση του ελλείμματος από το 2,98% του ΑΕΠ που δηλώθηκε την 1η Μαρτίου 2004. Η αναθεώρηση αυτή οφειλόταν κυρίως στο μεγαλύτερο του αναμενόμενου έλλειμμα για την τοπική αυτοδιοίκηση, για το οποίο προκαταρκτικά στοιχεία για το ολόκληρο το έτος 2003 δεν ήταν διαθέσιμα νωρίτερα ."[2] Απόφαση του Συμβουλίου 2005/136/EΚ που δημοσιεύθηκε στις 18.2.2005 στην Επίσημη Εφημερίδα: ΕΕ L 47, σ. 26.[3] http://europa.eu.int/comm/economy_finance/about/activities/sgp/edp/comm_inf_note_en.pdf[4] Συμβούλιο της Ευρωπαϊκής Ένωσης, συμπεράσματα της προεδρίας, ανακοίνωση τύπου 13017/04 (Presse 284) της 21ης Οκτωβρίου 2004.[5] Ο προϋπολογισμός του 2004 προέβλεπε έλλειμμα 2,3% του ΑΕΠ, αλλά με βάση τις προβολές του καλοκαιριού του 2003, οι οποίες σύντομα ξεπεράστηκαν δεδομένου ότι οι υποθέσεις για την οικονομική ανάπτυξη αποδείχθηκαν υπερβολικά υψηλές, και τα δημοσιονομικά αποτελέσματα που κατέστησαν διαθέσιμα μετά τον προϋπολογισμό του 2004 ήταν δυσμενέστερα από ό,τι αναμενόταν[6] Πρόκειται για αναθεώρηση προς τα κάτω των επικαιροποιημένων εθνικών λογαριασμών της 31ης Μαρτίου 2005 σε σχέση με δημόσιο χρέος 55,7% του ΑΕΠ που ανακοινώθηκε στις 28 Φεβρουαρίου 2005.[7] Το ελαφρώς χαμηλότερο σημείο εκκίνησης για το έλλειμμα του 2004 σε σχέση με αυτό των εαρινών προβλέψεων των υπηρεσιών της Επιτροπής μπορεί να οδηγήσει σε ευνοϊκότερο αποτέλεσμα το 2005. Ωστόσο, είναι δύσκολο να καθοριστεί βάσει των σημερινών πληροφοριών πιο τμήμα της βελτίωσης των οικονομικών της τοπικής αυτοδιοίκησης το 2004 θα είναι διαρθρωτικού χαρακτήρα, με θετικά αποτελέσματα και για τα επόμενα έτη.[8] Απόφαση του Συμβουλίου της 2ας Ιουνίου 2004 που δημοσιεύθηκε στην ΕΕ L 47, σ. 26.[9] Σύσταση του Συμβουλίου της 2ας Ιουνίου 2004.[10] ΕΕ L 209, 2.8.1997, σ. 6.[11] ΕΕ L 332, 31.12.1993, σ. 7. Κανονισμός που τροποποιήθηκε για τελευταία φορά από τον κανονισμό (EΚ) αριθ. 351/2002 της Επιτροπής (ΕΕ L 55, 26.2.2002, σ. 23).[12] ΕΕ L 58, 3.3.2000, σ. 1.


Avis juridique important

|

32000Y0304(01)

Σύσταση της Ευρωπαϊκής Κεντρικής Τράπεζας, της 10ης Φεβρουαρίου 2000, σχετικά με τους εξωτερικούς ελεγκτές των εθνικών κεντρικών τραπεζών (ΕΚΤ/2000/2)

Επίσημη Εφημερίδα αριθ. C 062 της 04/03/2000 σ. 0021 - 0021

ΣΥΣΤΑΣΗ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣτης 10ης Φεβρουαρίου 2000σχετικά με τους εξωτερικούς ελεγκτές των εθνικών κεντρικών τραπεζών(ΕΚΤ/2000/2)(2000/C 62/07)ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,Έχοντας υπόψη το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Τράπεζας, και ιδίως το άρθρο 27.1,Εκτιμώντας τα ακόλουθα:(1) Οι λογαριασμοί της Ευρωπαϊκής Κεντρικής Τράπεζας (ΕΚΤ) και των εθνικών κεντρικών τραπεζών (ΕθνΚΤ) ελέγχονται από ανεξάρτητους εξωτερικούς ελεγκτές, τους οποίους υποδεικνύει το διοικητικό συμβούλιο της ΕΚΤ και εγκρίνει το Συμβούλιο της Ευρωπαϊκής Ένωσης.(2) Οι εξωτερικοί ελεγκτές που υποδεικνύονται στη σύσταση ΕΚΤ/1998/5 της ΕΚΤ(1) αντιστοιχούν στους σημερινούς ελεγκτές που έχει διορίσει η κάθε συμμετέχουσα ΕθνΚΤ, χωρίς να θίγεται το δικαίωμα της ΕΚΤ να υποδείξει άλλους εξωτερικούς ελεγκτές των ΕθνΚΤ, όποτε αυτό απαιτεί η μεταβολή των περιστάσεων.ΣΥΝΙΣΤΑ:- τις εταιρείες KPMG Deutsche Treuhand-Gesellschaft AG και Ernst &  Young Deutsche Allgemeine Treuhand AG ως εξωτερικούς ελεγκτές της Ομοσπονδιακής Τράπεζας της Γερμανίας για τους ετήσιους λογαριασμούς από το οικονομικό έτος 2000,- την ανάλογη τροποποίηση από το Συμβούλιο της Ευρωπαϊκής Ένωσης της απόφασης 1999/70/ΕΚ(2) σχετικά με τους εξωτερικούς ελεγκτές των εθνικών κεντρικών τραπεζών.Η παρούσα σύσταση δημοσιεύεται στην Επίσημη Εφημερίδα των Ευρωπαϊκών Κοινοτήτων.Η παρούσα σύσταση απευθύνεται στο Συμβούλιο της Ευρωπαϊκής Ένωσης.Φραγκφούρτη επί Μάιν, 10 Φεβρουαρίου 2000.Ο πρόεδρος της ΕΚΤWillem F. DUISENBERG(1) ΕΕ C 411 της 31.12.1998, σ. 11.(2) ΕΕ L 22 της 29.1.1999, σ. 69.


title: Σύσταση (ΕΕ) 2016/2256 της Επιτροπής, της 8ης Δεκεμβρίου 2016, προς τα κράτη μέλη σχετικά με την επανέναρξη των μεταφορών προς την Ελλάδα βάσει του κανονισμού (ΕΕ) αριθ. 604/2013 του Ευρωπαϊκού Κοινοβουλίου και του Συμβουλίου

text:
               15.12.2016

               EL

               Επίσημη Εφημερίδα της Ευρωπαϊκής Ένωσης

               L 340/60

         ΣΫΣΤΑΣΗ (ΕΕ) 2016/2256 ΤΗΣ ΕΠΙΤΡΟΠΉΣ
   της 8ης Δεκεμβρίου 2016
   προς τα κράτη μέλη σχετικά με την επανέναρξη των μεταφορών προς την Ελλάδα βάσει του κανονισμού (ΕΕ) αριθ. 604/2013 του Ευρωπαϊκού Κοινοβουλίου και του Συμβουλίου
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 292,
   Εκτιμώντας τα ακόλουθα:

               (1)

               Η μεταφορά αιτούντων διεθνή προστασία στην Ελλάδα σύμφωνα με τον κανονισμό (ΕΕ) αριθ. 604/2013 του Ευρωπαϊκού Κοινοβουλίου και του Συμβουλίου (1) (εφεξής «ο κανονισμός του Δουβλίνου») έχει ανασταλεί από τα κράτη μέλη από το 2011, ύστερα από δύο αποφάσεις του Ευρωπαϊκού Δικαστηρίου των Δικαιωμάτων του Ανθρώπου (ΕΔΔΑ) και του Δικαστηρίου της Ευρωπαϊκής Ένωσης (ΔΕΕ) (2), σύμφωνα με τις οποίες εντοπίστηκαν συστημικές ελλείψεις στο ελληνικό σύστημα χορήγησης ασύλου που συνιστούσαν παραβίαση των θεμελιωδών δικαιωμάτων των αιτούντων διεθνή προστασία που μεταφέρονται από άλλα κράτη μέλη στην Ελλάδα δυνάμει του κανονισμού (ΕΚ) αριθ. 343/2003 του Συμβουλίου (3).

               (2)

               Η επιτροπή υπουργών του Συμβουλίου της Ευρώπης παρακολουθεί την κατάσταση στην Ελλάδα μετά την έκδοση απόφασης, το 2011, από το ΕΔΔΑ στην υπόθεση M.S.S. κατά Βελγίου και Ελλάδας, με βάση τις εκθέσεις προόδου που η Ελλάδα οφείλει να υποβάλλει ως αποδεικτικά στοιχεία της εκτέλεσης της δικαστικής απόφασης και βάσει στοιχείων από ΜΚΟ και διεθνείς οργανισμούς, όπως η Ύπατη Αρμοστεία του ΟΗΕ για τους Πρόσφυγες (UNHCR), που λειτουργούν στην Ελλάδα. Κατόπιν αιτήματος της Ελλάδας που υποβλήθηκε τον Ιούνιο του 2016, η υπουργική επιτροπή δέχθηκε να αναβάλει τη διαδικασία αξιολόγησης με βάση το επιχείρημα ότι η Ελλάδα τελεί επί του παρόντος υπό πολύ μεγάλη μεταναστευτική πίεση, ότι η κατάσταση είναι έκτακτη, ασταθής και διαφορετική από εκείνη που επικρατούσε πριν από πέντε χρόνια όταν εκδόθηκε η απόφαση M.S.S.

               (3)

               Ως αποτέλεσμα της απόφασης M.S.S., η Ελλάδα δεσμεύθηκε να μεταρρυθμίσει το οικείο σύστημα ασύλου με βάση ένα εθνικό σχέδιο δράσης για τη μεταρρύθμιση του ασύλου και τη διαχείριση της μετανάστευσης, που υποβλήθηκε τον Αύγουστο του 2010 και αναθεωρήθηκε τον Ιανουάριο του 2013 (εφεξής «το ελληνικό σχέδιο δράσης»). Την 1η Οκτωβρίου 2015 η Ελλάδα παρουσίασε στο Συμβούλιο χάρτη πορείας για την εφαρμογή του προγράμματος μετεγκατάστασης και την προσέγγιση των κέντρων υποδοχής και ταυτοποίησης, στον οποίο περιγράφονται επίσης ορισμένες δράσεις προτεραιότητας για τη διασφάλιση της εφαρμογής των συμφωνημένων δράσεων που εκκρεμούν στους τομείς του ασύλου και της υποδοχής.

               (4)

               Ταυτόχρονα, η τρέχουσα προσφυγική και μεταναστευτική κρίση συνεχίζει να ασκεί πιέσεις στα συστήματα ασύλου και μετανάστευσης της Ελλάδας, η οποία αποτελεί την κύρια χώρα πρώτης εισόδου από τη διαδρομή της Ανατολικής Μεσογείου. Μεταξύ Ιανουαρίου και 4ης Δεκεμβρίου 2016, 171 909 μετανάστες έφτασαν παράτυπα στην Ελλάδα (4). Μολονότι η δήλωση ΕΕ — Τουρκίας (5) είχε ως αποτέλεσμα τη σημαντική μείωση του αριθμού των ημερήσιων αφίξεων στην Ελλάδα από την Τουρκία (6), όριζε και νέες αρμοδιότητες για τις ελληνικές αρχές. Επιπρόσθετα, ο μέσος ημερήσιος αριθμός αφίξεων στην Ελλάδα αυξήθηκε κατά την περίοδο από τις αρχές Αυγούστου του 2016 και μετά σε σύγκριση με την περίοδο από την 1η Μαΐου έως τις 31 Ιουλίου 2016 (7). Επιπλέον, η κατάσταση στην Ελλάδα έχει μεταβληθεί σημαντικά μετά από το de facto κλείσιμο της οδού των Δυτικών Βαλκανίων, γεγονός που εμποδίζει τους υπηκόους τρίτων χωρών να συνεχίσουν το ταξίδι τους. Ως εκ τούτου, περισσότεροι από 62 000 παρατύπως αφιχθέντες υπήκοοι τρίτων χωρών βρίσκονται επί του παρόντος στην Ελλάδα (8). Ταυτόχρονα, το σύστημα επείγουσας μετεγκατάστασης που βασίζεται σε δύο αποφάσεις του Συμβουλίου (9) (εφεξής «αποφάσεις μετεγκατάστασης»), παρουσιάζει θετική τάση, ιδίως στην Ελλάδα, όπου οι μεταφορές για λόγους μετεγκατάστασης έχουν αυξηθεί και επί του παρόντος ανέρχονται σε περίπου 1 000 άτομα ανά μήνα. Ωστόσο, απαιτούνται περισσότερες προσπάθειες από όλα τα κράτη μέλη προκειμένου να αμβλυνθεί η πίεση που ασκείται στην Ελλάδα. Για τον σκοπό αυτό, η Επιτροπή καλεί όλα τα κράτη μέλη να αναλάβουν δεσμεύσεις και να διενεργούν μετεγκαταστάσεις σε μηνιαία βάση ώστε από τον Δεκέμβριο του 2016 και μετά να πραγματοποιούνται τουλάχιστον 2 000 μεταφορές για λόγους μετεγκατάστασης ανά μήνα, καθώς και να αυξήσουν προοδευτικά τις μηνιαίες μετεγκαταστάσεις (10).

               (5)

               Στις 10 Φεβρουαρίου και τις 15 Ιουνίου 2016, η Επιτροπή απηύθυνε αντίστοιχα δύο συστάσεις προς την Ελληνική Δημοκρατία σχετικά με τα επείγοντα μέτρα που πρέπει να ληφθούν από την Ελλάδα ενόψει της επανέναρξης των μεταφορών δυνάμει του κανονισμού του Δουβλίνου (11). Οι εν λόγω συστάσεις κατέληγαν στο συμπέρασμα ότι η κατάσταση στην Ελλάδα εξακολουθούσε να χρειάζεται σημαντική βελτίωση πριν η Επιτροπή μπορέσει να προβεί σε περαιτέρω αξιολόγηση σχετικά με την ενδεχόμενη επανέναρξη των μεταφορών προς την Ελλάδα δυνάμει του κανονισμού του Δουβλίνου. Στις 28 Σεπτεμβρίου 2016 η Επιτροπή απηύθυνε τρίτη σύσταση προς την Ελληνική Δημοκρατία σχετικά με τα συγκεκριμένα επείγοντα μέτρα που πρέπει να ληφθούν από την Ελλάδα ενόψει της επανέναρξης των μεταφορών δυνάμει του κανονισμού του Δουβλίνου (12) (στο εξής «η τρίτη σύσταση»). Η τρίτη σύσταση κατέληγε στο συμπέρασμα ότι η Ελλάδα εξακολουθεί να αντιμετωπίζει μια δύσκολη κατάσταση σε σχέση με τον μεγάλο αριθμό νέων αιτήσεων ασύλου, που απορρέουν κυρίως από την εφαρμογή της καλούμενης διαδικασίας «προκαταγραφής» και τις συνεχιζόμενες αφίξεις παράτυπων μεταναστών. Επιπλέον, υπήρχαν περαιτέρω σημαντικά βήματα που έπρεπε να γίνουν για να αντιμετωπιστούν οι εναπομένουσες συστημικές ελλείψεις του ελληνικού συστήματος χορήγησης ασύλου, ιδίως λόγω των ανεπαρκών ικανοτήτων. Με βάση την επίτευξη περαιτέρω προόδου, η τυχόν μελλοντική επανέναρξη των μεταφορών προς την Ελλάδα δυνάμει του κανονισμού του Δουβλίνου, σύμφωνα με την τρίτη σύσταση, θα πρέπει να λαμβάνει υπόψη τις συνέπειες που έχει αυτή η δύσκολη κατάσταση για τη συνολική λειτουργία του συστήματος ασύλου, και θα πρέπει, ως εκ τούτου, να ξεκινήσει σταδιακά, κατά περίπτωση.

               (6)

               Με επιστολή της στις 22 Νοεμβρίου 2016, η Ελλάδα διαβίβασε στην Επιτροπή περαιτέρω πληροφορίες για την τρέχουσα κατάσταση των αιτούντων άσυλο στην Ελλάδα και την πρόοδο που σημειώθηκε όσον αφορά τη μεταρρύθμιση του οικείου συστήματος ασύλου. Η Ελλάδα εξέφρασε επίσης ανησυχίες σχετικά με την προοπτική πιθανής επανέναρξης των μεταφορών βάσει του κανονισμού του Δουβλίνου, λόγω του αριθμού των μεταναστών στην Ελλάδα, και επεσήμανε την επαχθή και δυσανάλογη σε σχέση με το μέγεθός της επιβάρυνση που υφίσταται και η οποία οδηγεί σε κατάσταση όπου οι ικανότητες ασύλου και υποδοχής έχουν φθάσει στα όριά τους. Η Ελλάδα σημείωσε επίσης ότι το επίπεδο μετεγκαταστάσεων από την Ελλάδα σε άλλα κράτη μέλη παραμένει αρκετά κάτω από το επίπεδο που προβλεπόταν στις αποφάσεις μετεγκατάστασης. Ωστόσο, η Ελλάδα τόνισε ότι δεν αποσκοπεί σε τυχόν μόνιμη εξαίρεσή της από το σύστημα του Δουβλίνου και ζήτησε πραγματική αλληλεγγύη και στήριξη μέχρις ότου η κατάσταση εξομαλυνθεί πλήρως στη χώρα.

               (7)

               Σύμφωνα με τα ελληνικά δεδομένα της 22ας Νοεμβρίου 2016, από την 1η Ιανουαρίου 2016 και μετά έχουν υποβληθεί περίπου 39 000 αιτήσεις ασύλου στην ελληνική Υπηρεσία Ασύλου. Στις 30 Σεπτεμβρίου 2016 οι εκκρεμείς υποθέσεις που έπρεπε να εξεταστούν σε πρώτο βαθμό υπερέβαιναν τις 17 000. Εκτιμάται από τις ελληνικές αρχές ότι συνολικά έως και 50 000 αιτήσεις ασύλου θα υποβληθούν μέχρι τα τέλη του 2016 (13). Λόγω της εξομάλυνσης της κατάστασης στην Ελλάδα και της βελτιωμένης πρόσβασης στη διαδικασία ασύλου, μεταξύ άλλων παραγόντων, ο φόρτος εργασίας που αποτελούν για την ελληνική Υπηρεσία Ασύλου οι αιτήσεις χορήγησης ασύλου είναι σημαντικά μεγαλύτερος απ' ό,τι τα προηγούμενα έτη.

               (8)

               Στις προηγούμενες συστάσεις της, η Επιτροπή σημείωσε τις βελτιώσεις που επέφερε η Ελλάδα στο νομοθετικό της πλαίσιο ώστε να διασφαλίσει τη μεταφορά στο εθνικό δίκαιο των νέων νομικών διατάξεων της οδηγίας 2013/32/ΕΕ του Ευρωπαϊκού Κοινοβουλίου και του Συμβουλίου (14) (η αναδιατυπωμένη οδηγία για τις διαδικασίες ασύλου) και ορισμένων διατάξεων της οδηγίας 2013/33/ΕΕ του Ευρωπαϊκού Κοινοβουλίου και του Συμβουλίου (15) (η αναδιατυπωμένη οδηγία για τις συνθήκες υποδοχής). Ένας νέος νόμος (νόμος 4375/2016) εκδόθηκε από το Ελληνικό Κοινοβούλιο στις 3 Απριλίου 2016 (16). Στις 22 Ιουνίου 2016 το Κοινοβούλιο ψήφισε τροπολογία του νόμου 4375/2016, που, μεταξύ άλλων, τροποποίησε τη σύνθεση των επιτροπών προσφυγών και το δικαίωμα των αιτούντων άσυλο να ζητούν προφορική ακρόαση ενώπιόν τους (17). Στις 31 Αυγούστου 2016 το Ελληνικό Κοινοβούλιο εξέδωσε επίσης νόμο σχετικά με παιδιά πρόσφυγες σχολικής ηλικίας που κατοικούν στην Ελλάδα (18).

               (9)

               Όσον αφορά την ικανότητα υποδοχής, το προηγούμενο έτος η Ελλάδα αύξησε σημαντικά τη συνολική ικανότητα υποδοχής τόσο για παράτυπους μετανάστες όσο και για αιτούντες διεθνή προστασία. Σύμφωνα με τις πληροφορίες που κοινοποιούν σε καθημερινή βάση οι ελληνικές αρχές, στις 6 Δεκεμβρίου 2016 υπήρχαν 71 539 διαθέσιμες θέσεις κυρίως σε προσωρινές εγκαταστάσεις υποδοχής, συμπεριλαμβανομένων των καταλυμάτων που παρέχονται από την UNCHR (βλέπε αιτιολογική σκέψη 11) τόσο για παράτυπους μετανάστες όσο και για αιτούντες διεθνή προστασία στην Ελλάδα (19). Ωστόσο, υπάρχουν σοβαρές προκλήσεις όσον αφορά την ικανότητα υποδοχής στα νησιά του Αιγαίου πελάγους, των οποίων τα καταλύματα είναι υπερπλήρη: η μέγιστη ικανότητα υποδοχής εξακολουθεί να είναι περίπου 8 200 άτομα, ενώ ο συνολικός αριθμός μεταναστών που είχε καταγραφεί στα νησιά ήταν 16 295 άτομα στις 5 Δεκεμβρίου 2016 (20).

               (10)

               Η Ελλάδα έχει επίσης αυξήσει τα καταλύματα για ευάλωτους αιτούντες, ιδίως για ασυνόδευτους ανηλίκους. Στις 17 Νοεμβρίου 2016 υπήρχαν διαθέσιμες 1 191 θέσεις σε κέντρα για ασυνόδευτους ανηλίκους, ανεξάρτητα από το εάν αυτοί έχουν ζητήσει άσυλο ή όχι. Έως το τέλος του 2016 προβλέπεται να δημιουργηθούν 130 πρόσθετες θέσεις κατάλληλες για ασυνόδευτους ανηλίκους. Ωστόσο, η ικανότητα υποδοχής για ευάλωτους αιτούντες παραμένει σε μεγάλο βαθμό ανεπαρκής δεδομένου ότι οι εγκαταστάσεις είναι επί του παρόντος πλήρεις και υπάρχει κατάλογος αναμονής για 1 199 ασυνόδευτους ανηλίκους που πρέπει να τοποθετηθούν στις κατάλληλες εγκαταστάσεις (21). Ως εκ τούτου, η πρόοδος είναι υπερβολικά αργή στον τομέα αυτό και είναι σαφές ότι η Ελλάδα πρέπει να εντείνει τις προσπάθειές της ώστε να εξασφαλίσει τη διάθεση επαρκούς αριθμού εγκαταστάσεων υποδοχής για τους ασυνόδευτους ανηλίκους ώστε να αντιμετωπίσει τη ζήτηση γι' αυτό το είδος στέγασης.

               (11)

               Τον Ιανουάριο του 2016 υπογράφηκε συμφωνία ανάθεσης συνολικού ύψους 80 εκατ. EUR μεταξύ της Επιτροπής και της UNHCR, για τη δημιουργία 20 000 θέσεων υποδοχής σε ανοικτά κέντρα φιλοξενίας (προγράμματα ενοικίασης διαμερισμάτων, κουπόνια ξενοδοχείων και προγράμματα οικογενειών υποδοχής), πρωτίστως προς όφελος των αιτούντων διεθνή προστασία που είναι επιλέξιμοι για μετεγκατάσταση. Η συμφωνία ανάθεσης αναθεωρήθηκε τον Ιούλιο του 2016 και περιέλαβε στο πρόγραμμα φιλοξενίας τη δυνατότητα δημιουργίας θέσεων σε δομές μετεγκατάστασης που διαχειρίζεται η UNHCR, διευκρίνισε δε στο κείμενο ότι η ομάδα-στόχος του προγράμματος φιλοξενίας δεν περιλαμβάνει μόνο υποψήφιους μετεγκατάστασης αλλά και άλλους αιτούντες άσυλο, ιδίως υποψηφίους για οικογενειακή επανένωση βάσει του κανονισμού του Δουβλίνου και ευάλωτες κατηγορίες, συμπεριλαμβανομένων των ασυνόδευτων και των χωρισμένων από την οικογένειά τους παιδιών, των ατόμων με αναπηρία, των ηλικιωμένων, των μονογονεϊκών οικογενειών, των πασχόντων από χρόνιες ασθένειες, των εγκύων γυναικών και άλλων. Από τον Σεπτέμβριο, οι διαθέσιμες θέσεις φιλοξενίας έχουν αυξηθεί σημαντικά (κατά 8 100 περίπου). Η UNHCR δεσμεύθηκε τον Δεκέμβριο του 2015 να δημιουργήσει 20 000 θέσεις για τους αιτούντες που είναι επιλέξιμοι για μετεγκατάσταση στο πλαίσιο του προγράμματος ενοικίασης στέγης, και στις 6 Δεκεμβρίου ήταν διαθέσιμες 20 145 θέσεις, μεταξύ των οποίων 6 344 θέσεις σε ξενοδοχεία / ολόκληρα κτίρια, 11 711 θέσεις σε διαμερίσματα, 484 θέσεις σε οικογένειες υποδοχής, 960 θέσεις σε δομές μετεγκατάστασης και 646 θέσεις σε ειδικές εγκαταστάσεις για ασυνόδευτους ανήλικους (22). Δεδομένου ότι η τρέχουσα σύμβαση ανάθεσης λήγει στις 31 Δεκεμβρίου 2016, η Επιτροπή άρχισε συζητήσεις με την UNHCR για την παράταση του προγράμματος το 2017, με βάση επικαιροποιημένη εκτίμηση των αναγκών υποδοχής της Ελλάδας.

               (12)

               Από άποψη ποιότητας, πολλές από τις εγκαταστάσεις υποδοχής στην Ελλάδα εξακολουθούν να υστερούν σε σχέση με τις απαιτήσεις που ορίζονται στην οδηγία 2013/33/ΕΕ για τις συνθήκες υποδοχής των αιτούντων διεθνή προστασία, ιδίως στα νησιά και σε ορισμένες προσωρινές εγκαταστάσεις στην ηπειρωτική χώρα. Οι εγκαταστάσεις των κέντρων υποδοχής και ταυτοποίησης στα νησιά δεν είναι μόνο υπερπλήρεις αλλά οι υλικές συνθήκες τους δεν ανταποκρίνονται στα σχετικά πρότυπα από άποψη αποχέτευσης και υγιεινής, πρόσβασης σε βασικές υπηρεσίες, όπως η υγειονομική περίθαλψη, ιδίως για τις ευάλωτες ομάδες. Η ασφάλεια είναι ανεπαρκής, ενώ εξακολουθούν να υφίστανται εντάσεις μεταξύ διαφόρων εθνικοτήτων. Στην ηπειρωτική χώρα, ενώ το πρόγραμμα στέγασης της UNHCR παρέχει κατάλληλες συνθήκες, μεγάλο μέρος της λοιπής ικανότητας υποδοχής συνίσταται σε καταυλισμούς (επί του παρόντος χρησιμοποιούνται 53 χώροι) και εγκαταστάσεις έκτακτης ανάγκης που έχουν πολύ διαφορετικά και συχνά ανεπαρκή πρότυπα, από την πλευρά τόσο των υλικών συνθηκών όσο και της ασφάλειας. Η προσαρμογή στις χειμερινές συνθήκες ορισμένων από τις εν λόγω εγκαταστάσεις έχει αρχίσει, αλλά η πρόοδος είναι αργή. Ακόμη και με τις βελτιώσεις, θα είναι δύσκολη η μετατροπή ορισμένων καταυλισμών σε κατάλληλες μόνιμες εγκαταστάσεις υποδοχής, και ενδέχεται να υπάρξει ανάγκη να κλείσουν ενώ παράλληλα να ενισχυθούν άλλοι.

               (13)

               Επιπλέον, ο γενικός συντονισμός της οργάνωσης της υποδοχής στην Ελλάδα φαίνεται να είναι ελλιπής, λόγω της απουσίας σαφούς νομικού πλαισίου και συστήματος παρακολούθησης, με ad hoc διαχείριση ορισμένων καταυλισμών από το Υπουργείο Μετανάστευσης και άλλων από την Υπηρεσία Υποδοχής και Ταυτοποίησης. Δεν έχει ληφθεί ακόμα απόφαση σχετικά με το ποιες εγκαταστάσεις θα πρέπει να γίνουν μόνιμες. Η Υπηρεσία Υποδοχής βρίσκεται ακόμη στο στάδιο της δημιουργίας ικανοτήτων.

               (14)

               Από τα ανωτέρω συνάγεται ότι εξακολουθεί να είναι αναγκαίο η Ελλάδα να σημειώσει πρόοδο όσον αφορά τη δημιουργία επαρκών και κατάλληλων ειδικών μόνιμων ανοικτών εγκαταστάσεων υποδοχής για αιτούντες άσυλο, οι οποίες θα πρέπει να πληρούν τα ενδεδειγμένα πρότυπα σύμφωνα με το κεκτημένο της ΕΕ. Αυτό θα πρέπει να περιλαμβάνει μια κεντρική διαχείριση όλων των εγκαταστάσεων υποδοχής σε συνδυασμό με σύστημα συνεχούς παρακολούθησης των υλικών προτύπων για τις εν λόγω εγκαταστάσεις και των υπηρεσιών που παρέχονται σε αυτές. Ορισμένες προσωρινές εγκαταστάσεις θα πρέπει να μετατραπούν σε μόνιμες, αλλά θα πρέπει επίσης να διατηρηθεί επαρκής ικανότητα σε προσωρινές εγκαταστάσεις για την κάλυψη τυχόν ελλείψεων στην ικανότητα υποδοχής που προκύπτουν από απρόβλεπτες εισροές. Επιπλέον, όπως ήδη ζητήθηκε στην τρίτη σύσταση, είναι εξαιρετικά σημαντικό οι ελληνικές αρχές να παρέχουν πιο ακριβή στοιχεία σχετικά με την ικανότητα υποδοχής, καθώς και συνολική και συνεχώς επικαιροποιημένη εκτίμηση των αναγκών όσον αφορά τη συνολική ικανότητα υποδοχής και τη φύση αυτής της ικανότητας.

               (15)

               Στις προηγούμενες συστάσεις σημειώθηκαν σημαντικές βελτιώσεις όσον αφορά τη δημιουργία των Περιφερειακών Γραφείων Ασύλου. Η ελληνική νομοθεσία προβλέπει τη δημιουργία Περιφερειακών Γραφείων Ασύλου στις περιοχές Αττικής, Θεσσαλονίκης, Θράκης, Ηπείρου, Θεσσαλίας, Δυτικής Ελλάδας, Κρήτης, Λέσβου, Χίου, Σάμου, Λέρου και Ρόδου (23). Με απόφαση του προϊσταμένου της Υπηρεσίας Ασύλου είναι επίσης δυνατόν να συστήνονται αυτόνομες μονάδες ασύλου προκειμένου να καλυφθούν αυξημένες ανάγκες της Υπηρεσίας Ασύλου. Σύμφωνα με τις πληροφορίες που διαβίβασε η Ελλάδα, στην επιστολή της της 22ας Νοεμβρίου 2016, μέχρι σήμερα έχουν αρχίσει να λειτουργούν επτά Περιφερειακά Γραφεία, στις περιοχές Αττικής, Θράκης, Θεσσαλονίκης, Λέσβου, Σάμου, Ρόδου και Πάτρας. Επιπλέον, εννέα αυτόνομες μονάδες ασύλου λειτουργούν στον Πειραιά, Έβρο, Ξάνθη, Λέρο, Κω, Κόρινθο και μια μονάδα μετεγκατάστασης στον Άλιμο. Όπως ο νόμος ορίζει, άλλα τρία Περιφερειακά Γραφεία Ασύλου, πρέπει να αρχίσουν να λειτουργούν στην Κω, την Ήπειρο (Ιωάννινα), την Κρήτη (Ηράκλειο) και τη Θεσσαλία (Βόλο).

               (16)

               Η διαδικασία ενίσχυσης των ικανοτήτων της ελληνικής Υπηρεσίας Ασύλου τελεί υπό εξέλιξη. Επί του παρόντος, 478 άτομα εργάζονται στην Υπηρεσία Ασύλου (24). Ο αριθμός αυτός καλύπτει θέσεις της Κεντρικής Υπηρεσίας, καθώς και τα ήδη δημιουργηθέντα Περιφερειακά Γραφεία και τις μονάδες ασύλου. Ο εθνικός προϋπολογισμός καλύπτει 250 θέσεις, ενώ οι λοιπές θέσεις χρηματοδοτούνται από διάφορες πηγές της ΕΕ και του ΕΟΧ. Μέχρι το τέλος του έτους, προβλέπεται ότι οι υπάλληλοι θα αυξηθούν σε 659. Οι εν λόγω υπάλληλοι προστίθενται στο προσωπικό που έχει προσληφθεί με σύμβαση ορισμένου χρόνου από την UNHCR καθώς και στα μέλη του προσωπικού της ΕΥΥΑ, και στους εμπειρογνώμονες των κρατών μελών που απεστάλησαν μέσω της ΕΥΥΑ στην ελληνική Υπηρεσία Ασύλου για ορισμένο χρονικό διάστημα. Οι ελληνικές αρχές προτίθενται να αντικαταστήσουν όλους τους συμβασιούχους υπαλλήλους με μόνιμο προσωπικό έως το τέλος του 2017 και όχι να αυξήσουν περαιτέρω τις ικανότητες της Υπηρεσίας. Η ελληνική Υπηρεσία Ασύλου ανέφερε στις υπηρεσίες της Επιτροπής ότι η ταχύτερη αύξηση προσωπικού δεν είναι εφικτή λόγω της έλλειψης ανώτερου προσωπικού για την επιμόρφωση, την καθοδήγηση και την εποπτεία των νεοπροσλαμβανομένων. Δεδομένου ότι η Υπηρεσία Ασύλου θα τριπλασιαστεί σε μέγεθος κατά τη διάρκεια του 2016, διευκρίνισε ότι πρέπει να εδραιώσει επειγόντως τη διάρθρωσή της, ιδίως για τη δημιουργία ικανοτήτων των μεσαίων διοικητικών στελεχών και την ανάπτυξη εμπειρογνωσίας του προσωπικού.

               (17)

               Λόγω της κλίμακας της αύξησης του αριθμού των αιτήσεων ασύλου στην Ελλάδα, δεν είναι ακόμη σαφές κατά πόσον τα τρέχοντα και προγραμματιζόμενα επίπεδα στελέχωσης της Υπηρεσίας Ασύλου είναι επαρκή για τη διεκπεραίωση του τρέχοντος και πιθανά μελλοντικού φόρτου υποθέσεων εγκαίρως και με τον κατάλληλο τρόπο. Μία από τις κύριες προτεραιότητες της Υπηρεσίας Ασύλου θα πρέπει να είναι η μείωση του χρονικού διαστήματος που μεσολαβεί μεταξύ της υποβολής και της κατάθεσης της αίτησης, το οποίο επί του παρόντος είναι συχνά υπερβολικά μεγάλο, έχει συνέπειες για τα δικαιώματα που απολαύουν οι ενδιαφερόμενοι και προκαλεί απογοήτευση μεταξύ των θιγομένων. Το εν λόγω χρονικό διάστημα θα πρέπει να μειώνεται σύμφωνα με το άρθρο 6 παράγραφος 2 της οδηγίας για τις διαδικασίες ασύλου, που προβλέπει ότι το πρόσωπο που υπέβαλε αίτηση ασύλου πρέπει να έχει πραγματική δυνατότητα να την καταθέσει «το ταχύτερο δυνατό». Είναι επίσης σημαντικό, μόλις κατατεθεί η αίτηση, να υποβάλλεται σε επεξεργασία εντός των χρονικών ορίων που καθορίζονται στην οδηγία, και, ως εκ τούτου, κανονικά εντός 6 μηνών. Η επεξεργασία της κατατεθείσας αίτησης ασύλου, επί του παρόντος, στην καλύτερη περίπτωση διαρκεί αρκετούς μήνες, εκτός από περιπτώσεις μετεγκατάστασης που υποβάλλονται σε επεξεργασία ταχύτερα, και υπάρχει μεγάλη αβεβαιότητα όσον αφορά την ταχύτητα με την οποία θα εκκαθαριστούν οι τρέχουσες συσσωρευμένες αιτήσεις. Η Επιτροπή, ωστόσο, λαμβάνει υπόψη της τις ανησυχίες που εξέφρασε η Ελλάδα στην επιστολή της 22ας Νοεμβρίου 2016 σύμφωνα με την οποία η περισσότερο ταχεία αύξηση του προσωπικού της Υπηρεσίας Ασύλου ενδέχεται να πλήξει τη συνοχή και την ποιότητα των αποφάσεων.

               (18)

               Υπάρχει επείγουσα ανάγκη να αξιολογηθεί κατά πόσον επαρκεί η μέχρι σήμερα αύξηση των ανθρώπινων πόρων της Υπηρεσίας Ασύλου αλλά και να αξιολογηθεί ο τρόπος με τον οποίο η Επιτροπή, οι συναφείς οργανισμοί της ΕΕ και τα κράτη μέλη θα μπορούσαν καλύτερα να συνδράμουν την Ελλάδα στη διεκπεραίωση αυτών των αιτήσεων εντός βραχύτερου χρονικού διαστήματος. Θα πρέπει να πραγματοποιείται εμπεριστατωμένη και συνεχής εκτίμηση των αναγκών, η οποία να λαμβάνει υπόψη τον αριθμό των εκκρεμών επί του παρόντος αιτήσεων ασύλου που είναι πιθανό ότι θα διεκπεραιώνονται ανά πάσα στιγμή από την ελληνική Υπηρεσία Ασύλου και τον αριθμό των διαθέσιμων υπαλλήλων που καλούνται ή ενδέχεται να κληθούν να επεξεργαστούν αυτές τις αιτήσεις. Το εν λόγω προσωπικό θα μπορούσε να περιλαμβάνει πρόσθετους πόρους που παρέχονται από την ίδια την Ελλάδα και με αποστολή εμπειρογνωμόνων των κρατών μελών υπό μορφή ομάδων υποστήριξης της ΕΕΥΑ. Παράλληλα με τη διατήρηση της ποιότητας, θα πρέπει να διερευνηθεί ο τρόπος εξορθολογισμού των μεθόδων εργασίας και αύξησης της αποδοτικότητάς τους για την επιτάχυνση των συνεντεύξεων και των διαδικασιών, με την υποστήριξη της ΕΥΥΑ, κατά περίπτωση.

               (19)

               Οι αιτούντες άσυλο πρέπει να μπορούν να έχουν αποτελεσματική πρόσβαση σε μέσο έννομης προστασίας κατά αρνητικής απόφασης επί του αιτήματός τους. Έχει σημειωθεί σημαντική πρόοδος στο θέμα αυτό. Η Αρχή Προσφυγών και οι επιτροπές προσφυγών ιδρύθηκαν με τον νόμο 4375/2016, που εκδόθηκε τον Απρίλιο του 2016. Ο νόμος 4399/2016, που εκδόθηκε στο τέλος Ιουνίου 2016, ιδρύει νέες επιτροπές προσφυγών. Οι επιτροπές αυτές είναι αρμόδιες για την εξέταση όλων των προσφυγών κατά αποφάσεων της ελληνικής Υπηρεσίας Ασύλου που υποβλήθηκαν από τις 20 Ιουλίου 2016 και μετά. Κατά προτεραιότητα, οι επιτροπές προσφυγών επικεντρώνονται κατά κύριο λόγο σε αιτήσεις που κατατέθηκαν στα ελληνικά νησιά, ώστε να συμβάλουν στην υλοποίηση της δήλωσης ΕΕ–Τουρκίας. Επί του παρόντος υφίστανται έξι επιτροπές. Από τις 21 Ιουλίου έχει ιδρυθεί επίσης μια επιτροπή προσφυγών ως αναπληρωματική στις μόνιμες (25). Προκειμένου να αντιμετωπιστεί ο αυξημένος φόρτος εργασίας και να διεκπεραιωθεί η διαχείριση των συσσωρευμένων υποθέσεων, η Ελλάδα προτίθεται να ιδρύσει επτά νέες επιτροπές που αναμένεται να αρχίσουν να λειτουργούν στα τέλη Δεκεμβρίου του 2016· επομένως στα τέλη Φεβρουαρίου του 2017 οι επιτροπές θα ανέρχονται σε 20.

               (20)

               Ο νόμος 4399/2016 τροποποίησε επίσης τη διάρθρωση των εν λόγω Επιτροπών, οι οποίες πλέον αποτελούνται από τρία μέλη: δύο δικαστές των Διοικητικών Δικαστηρίων και έναν Έλληνα πολίτη με συναφή τίτλο σπουδών και εμπειρία που υποδεικνύεται από την UNHCR ή την Εθνική Επιτροπή για τα Δικαιώματα του Ανθρώπου.

               (21)

               Σύμφωνα με τις πληροφορίες που διαβιβάστηκαν από τις ελληνικές αρχές με την επιστολή της 22ας Νοεμβρίου 2016, από τις 21 Ιουλίου 2016 και μετά οι επιτροπές προσφυγών έχουν επιληφθεί 2 347 προσφυγών, αλλά έχουν εκδοθεί μόνο 573 αποφάσεις.

               (22)

               Ο παλαιές επιτροπές συσσωρευμένων προσφυγών που συγκροτήθηκαν για να εξετάσουν τις εκκρεμείς προσφυγές αιτούντων άσυλο από την Ελλάδα, είχαν αρχικά αρμοδιότητα να εξετάσουν, πέραν των προσφυγών επί της ουσίας κατά πρωτοβάθμιων αποφάσεων, τις προσφυγές κατά των αποφάσεων για λόγους παραδεκτού, στο πλαίσιο της δήλωσης ΕΕ–Τουρκίας. Σύμφωνα με τις πληροφορίες που διαβίβασαν οι ελληνικές αρχές στις 22 Νοεμβρίου, οι επιτροπές συσσωρευμένων προσφυγών επιλήφθηκαν περισσοτέρων από 2 000 προσφυγών που ασκήθηκαν μεταξύ Απριλίου και της 20ής Ιουλίου 2016. Η ίδρυση νέων επιτροπών προσφυγών στις 24 Ιουνίου 2016 (26) μείωσε τον φόρτο των 20 επιτροπών συσσωρευμένων προσφυγών, επιτρέποντάς τους να επιταχύνουν τον ρυθμό διεκπεραίωσης των εκκρεμών προσφυγών.

               (23)

               Σημειώθηκε μεγαλύτερη πρόοδος όσον αφορά τις επί μακρόν συσσωρευμένες προσφυγές σύμφωνα με την «παλαιά διαδικασία», την οποία ρύθμιζε το προεδρικό διάταγμα 114/2010. Ο τρέχων αριθμός των συσσωρευμένων υποθέσεων ανέρχεται σε περίπου 6 589 στις 22 Νοεμβρίου 2016 (από συνολικά κατά προσέγγιση 51 000 υποθέσεις που θεωρήθηκαν μέρος των συσσωρευμένων υποθέσεων στις αρχές του 2013 και από, κατά προσέγγιση, 8 075 υποθέσεις τον Σεπτέμβριο του 2016). Οι ελληνικές αρχές έχουν χορηγήσει άδειες για ανθρωπιστικούς σκοπούς σε άτομα των οποίων η αίτηση ασύλου εκκρεμεί για μεγάλο χρονικό διάστημα και για τα οποία συντρέχουν οι προϋποθέσεις χορήγησης άδειας διαμονής για ανθρωπιστικούς λόγους ή λόγω εξαιρετικών περιστάσεων, σύμφωνα με τον ελληνικό νόμο 4375/2016. Η άδεια διαμονής χορηγείται για περίοδο δύο ετών και μπορεί να ανανεωθεί (27). Η άδεια παρέχει στους δικαιούχους τα ίδια δικαιώματα και οφέλη με αυτά που παρέχει το καθεστώς δικαιούχου επικουρικής προστασίας στην Ελλάδα (28), και τα άτομα αυτά δεν θεωρούνται πλέον αιτούντες άσυλο. Ορισμένες από τις συσσωρευμένες προσφυγές εξετάζονται, ωστόσο, επί της ουσίας. Παρά τη σημαντική πρόοδο που έχει σημειωθεί από τις προηγούμενες συστάσεις, η Ελλάδα θα πρέπει να συνεχίσει τις προσπάθειες διεκπεραίωσης του όγκου των συσσωρευμένων προσφυγών, διασφαλίζοντας ότι οι αιτούντες με εκκρεμή αίτηση προσφυγής θα έχουν την ευκαιρία να ασκήσουν το δικαίωμά τους σε πραγματική προσφυγή.

               (24)

               Λαμβανομένης υπόψη της αύξησης του αριθμού των αιτήσεων που έχουν υποβληθεί στην Ελλάδα από την υλοποίηση της δήλωσης ΕΕ–Τουρκίας και μετά, είναι ουσιαστικής σημασίας να υπάρχει μια πλήρως στελεχωμένη Αρχή Προσφυγών, η οποία να είναι σε θέση να χειρίζεται την αναμενόμενη σημαντική αύξηση του αριθμού των προσφυγών. Παράλληλα με τη διατήρηση της ποιότητας και με την επιφύλαξη της ανεξαρτησίας των μελών των επιτροπών, η αποδοτικότητα των επιτροπών θα πρέπει να ενισχυθεί. Αυτό θα μπορούσε να επιτευχθεί ιδίως με συχνότερες συνεδριάσεις των επιτροπών προσφυγών, τη χρήση νομικής αρωγής για τη σύνταξη των αποφάσεων και την εξειδίκευση των επιτροπών, καθώς και τη συμμετοχή των μελών στις εν λόγω επιτροπές με σχέση πλήρους απασχόλησης. Επιπλέον, θα πρέπει να προσληφθεί περισσότερο προσωπικό υποστήριξης (29). Επίσης, θα πρέπει να πραγματοποιείται συνεχής εκτίμηση των αναγκών βάσει του αριθμού των προσφυγών που εκκρεμούν επί του παρόντος στα διάφορα όργανα προσφυγής και που είναι πιθανό να διεκπεραιωθεί από αυτά ώστε να αξιολογηθεί κατά πόσον ο αριθμός των επιτροπών επαρκεί και οι μέθοδοι εργασίας είναι οι δέουσες.

               (25)

               Η παροχή δωρεάν νομικής συνδρομής στους αιτούντες κατά το στάδιο της προσφυγής έχει συμπεριληφθεί στον νέο νόμο (νόμος 4375/2016). Ωστόσο, δεν έχουν ακόμη ληφθεί όλα τα μέτρα για την εφαρμογή του εν λόγω νόμου στην πράξη. Στις 9 Σεπτεμβρίου 2016 εκδόθηκε υπουργική απόφαση για την εφαρμογή της διάταξης για την παροχή νομικής συνδρομής δυνάμει του νόμου 4375/2016. Η χρηματοδότηση για την υλοποίηση της δωρεάν νομικής συνδρομής εξασφαλίστηκε μέσω του εθνικού προγράμματος στο πλαίσιο του Ταμείου Ασύλου, Μετανάστευσης και Ένταξης (ΤΑΜΕ). Επιπλέον, ανατέθηκε σύμβαση επιχορήγησης στην Ύπατη Αρμοστεία του ΟΗΕ για τους Πρόσφυγες στο πλαίσιο της χρηματοδότησης επείγουσας βοήθειας του ΤΑΜΕ για συνολικό ποσό 30 εκατ. EUR (30). Η χρηματοδότηση αυτή χρησιμοποιείται, μεταξύ άλλων, από την Ύπατη Αρμοστεία του ΟΗΕ για τους Πρόσφυγες για την παροχή δωρεάν νομικής συνδρομής στους αιτούντες διεθνή προστασία κατά το στάδιο της προσφυγής μέχρι τις αρχές του 2017, έως τότε δηλαδή που αναμένεται ότι οι ελληνικές αρχές θα θεσπίσουν το δικό τους καθεστώς δωρεάν νομικής συνδρομής. Υλοποιούνται δύο έργα σε συνεργασία με μη κυβερνητικές οργανώσεις (Metaction και το Ελληνικό Συμβούλιο για τους Πρόσφυγες): ένα έργο στα νησιά για την πλήρη κάλυψη όλων των προσφυγών και το δεύτερο στην ηπειρωτική χώρα, για τη μερική μόνο κάλυψη των προσφυγών που ασκούνται στην Αθήνα και τη Θεσσαλονίκη, και όχι για τους αιτούντες άσυλο που τελούν υπό κράτηση. Στις 19 Σεπτεμβρίου 2016 η Ελλάδα ενημέρωσε την Επιτροπή ότι ο κατάλογος δικηγόρων που πρέπει να τηρεί η Υπηρεσία Ασύλου θα καταρτιστεί έως τις αρχές του 2017. Η Ελλάδα θα πρέπει να λάβει τα αναγκαία μέτρα για να διασφαλίσει χωρίς καθυστέρηση το δικαίωμα σε δωρεάν νομική συνδρομή όλων των αιτούντων άσυλο που ασκούν προσφυγή.

               (26)

               Εξακολουθούν να υπάρχουν σοβαρές ανησυχίες όσον αφορά την προστασία των ευάλωτων αιτούντων, συμπεριλαμβανομένων των ασυνόδευτων ανηλίκων, ιδίως λόγω της έλλειψης ορθά λειτουργούντος συστήματος επιτροπείας, των ανεπαρκειών όσον αφορά την κατάλληλη στέγαση και γενικών ανησυχιών όσον αφορά την ασφάλειά τους. Ο νέος νόμος 4375/2016 προβλέπει τη σύσταση νέας Διεύθυνσης Υποδοχής και Διεύθυνσης Κοινωνικής Ένταξης, οι οποίες διαρθρώνονται αμφότερες σε ειδικά τμήματα για την υποδοχή και την ένταξη των ασυνόδευτων ανηλίκων, τα οποία υπάγονται στο Υπουργείο Εσωτερικών και Διοικητικής Ανασυγκρότησης, και την παροχή νομίμου εκπροσώπου. Παρ' όλα αυτά, οι ελληνικές αρχές πρέπει και πάλι να εγκρίνουν μέτρα εφαρμογής για να διασφαλιστεί η παροχή στην πράξη των κατάλληλων διαδικαστικών εγγυήσεων και συνθηκών υποδοχής στους ασυνόδευτους ανηλίκους. Πρέπει να θεσπιστεί ακόμη περαιτέρω νομοθετικό πλαίσιο που θα πρέπει να περιλαμβάνει διατάξεις για αποτελεσματικό σύστημα επιτροπείας. Οι ελληνικές αρχές επιβεβαίωσαν ότι το Υπουργείο Εργασίας και Κοινωνικής Αλληλεγγύης, το οποίο είναι αρμόδιο για τους ασυνόδευτους ανηλίκους, εκπονεί νέο νόμο περί επιτροπείας που αναμένεται να είναι έτοιμος πριν από τα τέλη του 2016. Στο πλαίσιο αυτού του νόμου θα συγκροτηθεί ειδική υπηρεσία, ενδεχομένως ένα τμήμα, για το σύστημα επιτροπείας. Ενώ μια υπουργική απόφαση για τον προσδιορισμό της ηλικίας των ασυνόδευτων ανηλίκων που ζητούν άσυλο έχει ήδη εγκριθεί από την ελληνική κυβέρνηση (31), εξακολουθούν να αναφέρονται ανησυχίες σχετικά με την εφαρμογή του προσδιορισμού στην πράξη, λόγω της έλλειψης ταυτοποίησης και της απουσίας ένδικων μέσων όσον αφορά τον προσδιορισμό της ηλικίας που διενεργείται από την αστυνομία.

               (27)

               Έχει σημειωθεί σημαντική πρόοδος όσον αφορά την πρόσβαση στην εκπαίδευση. Ο νόμος 4415/2016 που εκδόθηκε τον Αύγουστο του 2016 αποσκοπεί, μεταξύ άλλων, στη διασφάλιση ψυχοκοινωνικής στήριξης και εκπαίδευσης για τα παιδιά των αιτούντων άσυλο, καθώς και στην ομαλή ένταξη στο ελληνικό εκπαιδευτικό σύστημα των ατόμων που θα παραμείνουν στην Ελλάδα, μετά από προπαρασκευαστική, μεταβατική περίοδο. Παρά τις τοπικές αντιδράσεις, οι ελληνικές αρχές λαμβάνουν σημαντικά μέτρα για την εφαρμογή του εν λόγω νομικού πλαισίου πλήρως και αποτελεσματικά.

               (28)

               Σύμφωνα με διάφορους ενδιαφερόμενους φορείς, η κατάσταση των ασυνόδευτων ανηλίκων είναι ακόμη εν γένει επισφαλής, ενώ υπάρχουν πολλές ανησυχίες σχετικά με την ασφάλειά τους στις εγκαταστάσεις υποδοχής στην ηπειρωτική χώρα και στα νησιά. Μερικοί ενδιαφερόμενοι φορείς ανέφεραν ότι υπάρχουν παιδιά που τελούν ακόμη υπό κράτηση, ή βρίσκονται σε «προστατευόμενες περιοχές» σε ανοικτές εγκαταστάσεις υποδοχής, για παρατεταμένες περιόδους σε υπερπλήρη καταλύματα και υπό ανθυγιεινές συνθήκες χωρίς εκπρόσωπο ή πρόσβαση σε νομική συνδρομή, μέχρις ότου βρεθούν τα κατάλληλα γι' αυτά καταλύματα (32). Όπως αναφέρεται στην αιτιολογική σκέψη 10, η έλλειψη κατάλληλων καταλυμάτων για ανηλίκους αποτελεί σημαντικό πρόβλημα, το οποίο πρέπει να αντιμετωπιστεί επειγόντως.

               (29)

               Η Ευρωπαϊκή Επιτροπή παρέχει σημαντική χρηματοδότηση στην Ελλάδα για να στηρίξει τις προσπάθειες της χώρας να εναρμονίσει το σύστημα διαχείρισης του ασύλου με τα πρότυπα της ΕΕ. Από τις αρχές του 2015 χορηγήθηκε στην Ελλάδα επείγουσα βοήθεια πλέον των 352 εκατ. EUR μέσω των Ταμείων Εσωτερικών Υποθέσεων [του ΤΑΜΕ και του Ταμείου Εσωτερικής Ασφάλειας (ΤΕΑ)], είτε απευθείας στις ελληνικές αρχές είτε μέσω οργανισμών της Ένωσης και διεθνών οργανισμών που δρουν στην Ελλάδα. Από το ποσό αυτό, περίπου 90 εκατ. EUR χορηγήθηκαν τον Ιούλιο του 2016 απευθείας στις ελληνικές αρχές, ώστε να ενισχυθούν οι ικανότητές τους για τη βελτίωση των συνθηκών διαβίωσης και την παροχή υπηρεσιών πρωτοβάθμιας υγειονομικής περίθαλψης σε κέντρα φιλοξενίας για τους πρόσφυγες, καθώς και για την υποδοχή μεταναστών και την παροχή σε αυτούς υπηρεσιών υγειονομικής περίθαλψης. Επίσης σημαντική χρηματοδότηση (περίπου 198 εκατ. EUR), με στόχο την κάλυψη των βασικών ανθρωπιστικών αναγκών των μεταναστών και των προσφύγων, παρέχεται σε ανθρωπιστικές οργανώσεις-εταίρους μέσω του νεοσυσταθέντος μέσου στήριξης έκτακτης ανάγκης. Η χρηματοδότηση αυτή συμβάλλει στην εφαρμογή του σχεδίου αντιμετώπισης έκτακτης ανάγκης που αναπτύχθηκε από κοινού από την Επιτροπή, τις ελληνικές αρχές και/ή τους ενδιαφερόμενους φορείς για την αντιμετώπιση της τρέχουσας ανθρωπιστικής κατάστασης στην περιοχή και/ή για τη στήριξη της υλοποίησης της δήλωσης ΕΕ–Τουρκίας.

               (30)

               Η επείγουσα αυτή συνδρομή προστίθεται στο ποσό των 509 εκατ. EUR που χορηγείται στην Ελλάδα για το διάστημα 2014-2020 μέσω των εθνικών προγραμμάτων της στο πλαίσιο των ταμείων ΤΑΜΕ και ΤΕΑ, καθιστώντας την Ελλάδα τη σημαντικότερη δικαιούχο των Ταμείων Εσωτερικών Υποθέσεων μεταξύ των κρατών μελών της ΕΕ.

               (31)

               Η Ελλάδα θα πρέπει να διασφαλίσει ότι αυτοί οι χρηματοδοτικοί πόροι θα χρησιμοποιηθούν εξολοκλήρου με τον πλέον αποδοτικό και αποτελεσματικό τρόπο και χωρίς περαιτέρω καθυστέρηση. Προς τον σκοπό αυτό, τα εθνικά προγράμματα της Ελλάδας στο πλαίσιο των Ταμείων Εσωτερικών Υποθέσεων (ΤΑΜΕ, ΤΕΑ) τελούν υπό αναθεώρηση ώστε να προσαρμοστούν στις νέες προτεραιότητες. Η αναθεώρηση του εθνικού προγράμματος του ΤΑΜΕ έχει ολοκληρωθεί, ενώ η αναθεώρηση του εθνικού προγράμματος του ΤΕΑ βρίσκεται στο τελικό στάδιο και θα πρέπει σύντομα να ολοκληρωθεί. Επιπλέον, μολονότι ο επίσημος διορισμός της νέας αρμόδιας αρχής έχει ολοκληρωθεί, σύμφωνα με τους όρους που περιλαμβάνονται στη νομική βάση, οι διαδικασίες και τα επιχειρησιακά μέτρα ακόμη χρειάζονται απλούστευση ώστε να εξασφαλίζεται ότι οι ελληνικές αρχές ξεκινούν την πλήρη κινητοποίηση της χρηματοδότησης που διατίθεται στο πλαίσιο των εθνικών προγραμμάτων προκειμένου να καλυφθούν οι επείγουσες ανάγκες, ιδιαίτερα στον τομέα της υποδοχής και άλλων υπηρεσιών για τους μετανάστες που βρίσκονται στη χώρα.

               (32)

               Όπως αναγνωρίζεται στην ανακοίνωση της Επιτροπής της 4ης Μαρτίου 2016 σχετικά με την «Αποκατάσταση του χώρου Σένγκεν» (33), η διασφάλιση ενός πλήρως λειτουργικού συστήματος του Δουβλίνου αποτελεί αναπόσπαστο μέρος των ευρύτερων προσπαθειών για τη σταθεροποίηση της πολιτικής ασύλου, μετανάστευσης και συνόρων. Οι εν λόγω προσπάθειες ομαλοποίησης της λειτουργίας του συστήματος του Δουβλίνου αναμένεται να οδηγήσουν στην επιστροφή στην ομαλή λειτουργία του χώρου Σένγκεν. Το κίνητρο της μετακίνησης σε άλλα κράτη μέλη για τους αιτούντες άσυλο που φθάνουν παράτυπα στην Ελλάδα, το οποίο δημιουργήθηκε με την αναστολή των μεταφορών βάσει του κανονισμού του Δουβλίνου προς την Ελλάδα από το 2011, συνιστά έναν από τους παράγοντες που οδηγούν σε δευτερογενείς μετακινήσεις οι οποίες υπονομεύουν την ορθή λειτουργία του συστήματος Σένγκεν. Ως εκ τούτου, είναι σημαντικό να προβεί η Ελλάδα επειγόντως στις ενέργειες που προβλέπονται στην παρούσα σύσταση. Παράλληλα, η μεταρρύθμιση των κανόνων του Δουβλίνου, όπως προτείνει η Επιτροπή (34), με βάση τον στόχο της αλληλεγγύης και της δίκαιης κατανομής βαρών μεταξύ των κρατών μελών, θα πρέπει να αποτελέσει προτεραιότητα. Οι διαπραγματεύσεις για τη συγκεκριμένη πρόταση συνεχίζονται.

               (33)

               Η Επιτροπή αναγνωρίζει τη σημαντική πρόοδο που σημείωσε η Ελλάδα, με τη συνδρομή της Επιτροπής, της ΕΥΥΑ, κρατών μελών και διεθνών και μη κυβερνητικών οργανώσεων, προκειμένου να βελτιωθεί η λειτουργία του ελληνικού συστήματος ασύλου μετά την έκδοση της απόφασης M.S.S. το 2011. Ωστόσο, η Ελλάδα εξακολουθεί να αντιμετωπίζει μια δύσκολη κατάσταση σε σχέση με τον μεγάλο αριθμό νέων αιτήσεων ασύλου, που απορρέουν κυρίως από την εφαρμογή της διαδικασίας προκαταγραφής, από τις συνεχιζόμενες αφίξεις παράτυπων μεταναστών, παρόλο που κυμαίνονται σε χαμηλότερα επίπεδα σε σχέση με το διάστημα προ του Μαρτίου 2016, και από τις ευθύνες της στο πλαίσιο της εφαρμογής της δήλωσης ΕΕ–Τουρκίας. Επιπλέον, απομένει να ληφθούν περαιτέρω σημαντικά μέτρα για να αντιμετωπιστούν οι εναπομένουσες ελλείψεις του ελληνικού συστήματος χορήγησης ασύλου, ιδίως όσον αφορά την ποιότητα των εγκαταστάσεων υποδοχής, τη μεταχείριση των ευάλωτων αιτούντων άσυλο και την ταχύτητα με την οποία οι αιτήσεις καταχωρίζονται, υποβάλλονται και εξετάζονται στους δύο βαθμούς. Προκειμένου να ληφθούν υπόψη οι επιπτώσεις της δύσκολης αυτής κατάστασης στη συνολική λειτουργία του συστήματος ασύλου και για να αποφευχθεί η δυσβάστακτη επιβάρυνση για την Ελλάδα, δεν μπορεί ακόμη να συσταθεί η πλήρης επανέναρξη των μεταφορών προς την Ελλάδα δυνάμει του κανονισμού του Δουβλίνου, μολονότι αυτός εξακολουθεί να είναι ο απώτερος στόχος.

               (34)

               Ωστόσο, η Ελλάδα έχει σημειώσει σημαντική πρόοδο με τη θέσπιση των βασικών θεσμικών και νομικών δομών για την ομαλή λειτουργία του συστήματος ασύλου και υπάρχει καλή προοπτική να τεθεί σε εφαρμογή στο εγγύς μέλλον ένα πλήρως λειτουργικό σύστημα ασύλου, μόλις καλυφθούν όλες οι υπόλοιπες ελλείψεις, ιδίως όσον αφορά τις συνθήκες υποδοχής και τη μεταχείριση των ευάλωτων ατόμων, συμπεριλαμβανομένων των ασυνόδευτων ανηλίκων. Κρίνεται, ως εκ τούτου, σκόπιμο να προταθεί η επανέναρξη των μεταφορών σταδιακά και βάσει μεμονωμένων διαβεβαιώσεων, λαμβάνοντας υπόψη τις ικανότητες υποδοχής και επεξεργασίας αιτήσεων σύμφωνα με τη σχετική νομοθεσία της ΕΕ, καθώς και την επί του παρόντος μη ενδεικνυόμενη μεταχείριση ορισμένων κατηγοριών προσώπων, ιδίως ευάλωτων αιτούντων άσυλο, συμπεριλαμβανομένων των ασυνόδευτων ανηλίκων. Επιπλέον, η επανέναρξη δεν θα πρέπει να εφαρμοστεί αναδρομικά, αλλά να αφορά αιτούντες άσυλο για τους οποίους η Ελλάδα είναι υπεύθυνη, αρχής γενομένης από συγκεκριμένη ημερομηνία, ώστε να αποφευχθεί η δυσβάστακτη επιβάρυνση για την Ελλάδα. Θα πρέπει να διατυπωθεί σύσταση για τον καθορισμό της εν λόγω ημερομηνίας στις 15 Μαρτίου 2017.

               (35)

               Με βάση τα ανωτέρω, η παρούσα σύσταση καθορίζει τα μέτρα που πρέπει να ληφθούν ή να συνεχιστούν από τις ελληνικές αρχές, ενόψει της επανέναρξης μεταφορών δυνάμει του κανονισμού του Δουβλίνου, όσον αφορά αιτούντες άσυλο που έχουν εισέλθει παράτυπα στην Ελλάδα, στα εξωτερικά σύνορα, από τις 15 Μαρτίου 2017 και μετά, ή για τους οποίους η Ελλάδα είναι υπεύθυνη από την εν λόγω ημερομηνία, σύμφωνα με κριτήρια εκτός αυτών του άρθρου 13 του κεφαλαίου III του κανονισμού (ΕΕ) αριθ. 604/2013. Για τον σκοπό αυτό, η Ελλάδα θα πρέπει να λάβει επειγόντως όλα τα μέτρα που αναφέρονται στην παρούσα σύσταση. Σύμφωνα με την αρχή της αλληλεγγύης και της δίκαιης κατανομής ευθυνών, τα άλλα κράτη μέλη θα πρέπει να συμβάλλουν επίσης στην επίτευξη του εν λόγω στόχου, ιδίως με την αποστολή εμπειρογνωμόνων για την υποστήριξη των ελληνικών αρχών, ανταποκρινόμενα στις διάφορες εκκλήσεις της ΕΥΥΑ, καθώς και με την πλήρη συμμόρφωση προς τις υποχρεώσεις μετεγκατάστασης που τους αναλογούν δυνάμει των αποφάσεων μετεγκατάστασης.

               (36)

               Η παρούσα σύσταση καθορίζει επίσης τις λεπτομέρειες για την επανέναρξη των μεταφορών που θα πρέπει να περιλαμβάνουν τη στενή συνεργασία μεταξύ των ελληνικών αρχών και των αρχών του κράτους μέλους που προβαίνει στη μεταφορά σε μεμονωμένες περιπτώσεις μεταφοράς, με βάση το καθήκον της καλόπιστης συνεργασίας μεταξύ κρατών μελών, μεταξύ άλλων για να διασφαλίζεται η κατάλληλη φιλοξενία του προσώπου σύμφωνα με τα πρότυπα που ορίζονται στην οδηγία 2013/33/ΕΕ και η επεξεργασία του αιτήματός του σύμφωνα με την οδηγία 2013/32/ΕΕ. Αυτό θα απαιτήσει την παροχή ειδικών διαβεβαιώσεων από την Ελλάδα ως προς τον τρόπο μεταχείρισης του κάθε προσώπου προς μεταφορά. Επιπλέον, θα πρέπει να δημιουργηθεί μηχανισμός στήριξης και υποβολής εκθέσεων, αποτελούμενος από ομάδα εμπειρογνωμόνων της ΕΥΥΑ, προκειμένου να συμβάλει στη διασφάλιση της εφαρμογής στην πράξη των εν λόγω προτύπων όσον αφορά τα μεταφερόμενα πρόσωπα.

               (37)

               Η τακτική υποβολή εκθέσεων από την Ελλάδα όσον αφορά την πρόοδο που σημειώνεται στην υλοποίηση των εν λόγω δράσεων είναι ουσιαστικής σημασίας ώστε να διασφαλιστεί η πλήρης εφαρμογή της παρούσας σύστασης. Η Ελλάδα θα πρέπει, κατά συνέπεια, να υποβάλει μια πρώτη έκθεση έως τις 15 Φεβρουαρίου 2017, όπως ορίζεται στην παρούσα σύσταση, η οποία θα πρέπει ιδίως να περιλαμβάνει περιγραφή του τρόπου με τον οποίο οι ελληνικές αρχές υλοποιούν τη διαδικασία παροχής διαβεβαιώσεων σε μεμονωμένες περιπτώσεις μεταφοράς τηρώντας τη σχετική νομοθεσία της ΕΕ. Στη συνέχεια, η Ελλάδα θα πρέπει να υποβάλλει έκθεση κάθε δύο μήνες σχετικά με την εφαρμογή της παρούσας σύστασης.

               (38)

               Με βάση τις εν λόγω εκθέσεις και τυχόν άλλες χρήσιμες πληροφορίες που έχει στη διάθεσή της ή λαμβανομένων υπόψη άλλων εξελίξεων, η Επιτροπή θα υποβάλλει τακτικά εκθέσεις σχετικά με τη σημειούμενη πρόοδο στην εφαρμογή της παρούσας σύστασης και θα επικαιροποιεί, εάν χρειαστεί, τις συστάσεις που περιέχονται σε αυτήν.

               (39)

               Την ευθύνη των αποφάσεων για την επανέναρξη των μεταφορών σε μεμονωμένες περιπτώσεις φέρουν αποκλειστικά οι αρχές των κρατών μελών, υπό τον έλεγχο των δικαστηρίων, τα οποία μπορούν να υποβάλλουν αίτηση έκδοσης προδικαστικής απόφασης στο Δικαστήριο της Ευρωπαϊκής Ένωσης σχετικά με την ερμηνεία του κανονισμού του Δουβλίνου,

         ΕΞΕΔΩΣΕ ΤΗΝ ΠΑΡΟΥΣΑ ΣΥΣΤΑΣΗ:
   I.   ΜΕΤΡΑ ΓΙΑ ΤΗΝ ΕΝΙΣΧΥΣΗ ΤΟΥ ΕΛΛΗΝΙΚΟΥ ΣΥΣΤΗΜΑΤΟΣ ΑΣΥΛΟΥ

      Συνθήκες και εγκαταστάσεις υποδοχής

               1.

               Η Ελλάδα θα πρέπει να συνεχίσει τις προσπάθειές της ώστε να εξασφαλίσει ότι οι εγκαταστάσεις υποδοχής επαρκούν για τη φιλοξενία όλων των αιτούντων διεθνή προστασία στο έδαφός της και ότι οι συνθήκες υποδοχής σε όλες αυτές τις εγκαταστάσεις υποδοχής πληρούν τις απαιτήσεις που καθορίζονται στη νομοθεσία της ΕΕ. Ως ύψιστη προτεραιότητα, η Ελλάδα θα πρέπει:

                           α)

                           να διασφαλίσει ότι διαθέτει επαρκή αριθμό ανοικτών εγκαταστάσεων υποδοχής που να μπορούν να στεγάσουν όλους τους αιτούντες διεθνή προστασία που υποδέχεται ή ενδέχεται να υποδεχθεί, καθώς και τα εξαρτώμενα από αυτούς πρόσωπα, κατά τη διάρκεια της διαδικασίας ασύλου·

                           β)

                           να διασφαλίσει ότι όλες αυτές οι εγκαταστάσεις πληρούν τουλάχιστον τις ελάχιστες απαιτήσεις που ορίζονται στην οδηγία 2013/33/ΕΕ του Συμβουλίου για τις συνθήκες υποδοχής, μεταξύ άλλων για ευάλωτους αιτούντες, και συμπεριλαμβανομένης της χειμερινής περιόδου·

                           γ)

                           να αποφασίσει χωρίς καθυστέρηση σχετικά με το ποιες εγκαταστάσεις στην ηπειρωτική χώρα θα πρέπει να αναβαθμιστούν και ποιες θα πρέπει να κλείσουν·

                           δ)

                           να αποφασίσει χωρίς καθυστέρηση τον τρόπο με τον οποίο θα πρέπει να αυξηθεί η ικανότητα υποδοχής στα νησιά·

                           ε)

                           να δημιουργήσει τις απαραίτητες πρόσθετες θέσεις στέγασης για ασυνόδευτους ανηλίκους, προκειμένου να εξασφαλιστεί ότι όλοι οι ασυνόδευτοι ανήλικοι που αιτούνται άσυλο τοποθετούνται αμέσως σε κατάλληλο χώρο στέγασης και δεν ζουν σε υποβαθμισμένες συνθήκες ή δεν τελούν υπό κράτηση, καθώς και ότι οι εν λόγω εγκαταστάσεις συντηρούνται·

                           στ)

                           να διασφαλίσει ότι οι αιτούντες λαμβάνουν την απαραίτητη ιατροφαρμακευτική περίθαλψη, η οποία περιλαμβάνει, τουλάχιστον, επείγουσα ιατροφαρμακευτική περίθαλψη και την αναγκαία θεραπευτική αγωγή ασθενειών και σοβαρών πνευματικών διαταραχών·

                           ζ)

                           να διασφαλίσει την αποτελεσματική και συνεχή κεντρική διαχείριση και τον συντονισμό όλων των εγκαταστάσεων υποδοχής, σε συνδυασμό με ένα σύστημα συνεχούς παρακολούθησης των υλικών προτύπων για τις εν λόγω εγκαταστάσεις και τις υπηρεσίες που παρέχονται σε αυτές, συμπεριλαμβανομένων των κέντρων υποδοχής και ταυτοποίησης (hotspots), και να διασφαλίσει ότι οι αρμόδιες αρχές διαθέτουν επαρκείς πόρους για τον σκοπό αυτό.

                     Η Ελλάδα θα πρέπει επίσης να εξασφαλίσει ότι, πέραν των μόνιμων εγκαταστάσεων, διατηρείται, ή μπορεί να δημιουργηθεί σε σύντομο χρονικό διάστημα, ο κατάλληλος αριθμός ανοικτών εγκαταστάσεων προσωρινής υποδοχής, ώστε να καταστεί δυνατή η στέγαση, υπό κατάλληλες συνθήκες, απρόβλεπτων εισροών αιτούντων διεθνή προστασία και προσώπων που εξαρτώνται από αυτούς.
               Οι ελληνικές αρχές θα πρέπει να προβούν σε εμπεριστατωμένη αξιολόγηση των αναγκών όσον αφορά την απαιτούμενη συνολική ικανότητα υποδοχής και τη φύση της ικανότητας αυτής, καθώς και να επικαιροποιούν διαρκώς την αξιολόγηση αυτή, υπό το φως των νέων εξελίξεων.

      Πρόσβαση στην πρωτοβάθμια διαδικασία ασύλου και πόροι της διαδικασίας αυτής

               2.

               Η Ελλάδα θα πρέπει να συνεχίσει να καταβάλλει προσπάθειες για να εξασφαλίσει ότι όλοι οι αιτούντες διεθνή προστασία έχουν ουσιαστική πρόσβαση στη διαδικασία ασύλου, ιδίως δε:

                           α)

                           να αξιολογήσει εάν ο αριθμός των μελών του προσωπικού της Υπηρεσίας Ασύλου επαρκεί για την επεξεργασία των λαμβανομένων αιτήσεων ασύλου εντός των προθεσμιών που καθορίζονται στην οδηγία 2013/32/ΕΕ για τις διαδικασίες ασύλου·

                           β)

                           με βάση την εν λόγω αξιολόγηση, να διασφαλίσει την πρόσληψη τυχόν πρόσθετου προσωπικού απαραίτητου για την Υπηρεσία Ασύλου ώστε να μπορέσει, το συντομότερο δυνατόν, να διεκπεραιώσει αποτελεσματικά και έγκαιρα όλες τις αιτήσεις παροχής διεθνούς προστασίας, και/ή να εντοπίσει πρόσθετο προσωπικό, συμπεριλαμβανομένων τόσο εργαζομένων σε υποθέσεις ασύλου όσο και διερμηνέων, που θα μπορούσαν να τοποθετηθούν από τα κράτη μέλη μέσω ομάδων στήριξης της ΕΥΥΑ·

                           γ)

                           να συστήσει πρόσθετα Περιφερειακά Γραφεία ή μονάδες ασύλου σύμφωνα με τις συνολικές ανάγκες σε όλη την ελληνική επικράτεια·

                           δ)

                           να επιταχύνει τις συνεντεύξεις και τις διαδικασίες, διατηρώντας παράλληλα τα απαιτούμενα πρότυπα, με την υποστήριξη της ΕΥΥΑ όπου χρειάζεται, μεταξύ άλλων εισάγοντας εργαλεία για τη συνέντευξη και τη στήριξη·

                           ε)

                           να μειώσει τη χρονική περίοδο μεταξύ της εκδήλωσης ενδιαφέροντος για υποβολή αίτησης ασύλου και της πραγματικής κατάθεσης της αίτησης ασύλου, σύμφωνα με το άρθρο 6 παράγραφος 2 της οδηγίας 2013/32/ΕΕ για τις διαδικασίες ασύλου.

                     Η εκτίμηση των αναγκών που αναφέρονται στο στοιχείο α) θα πρέπει να επικαιροποιείται διαρκώς και να περιλαμβάνει πληροφορίες για τον αριθμό των μελών του προσωπικού που προσλαμβάνονται.

      Αρχή Προσφυγών

               3.

               Η Ελλάδα θα πρέπει να εξακολουθήσει να καταβάλλει προσπάθειες ώστε να εξασφαλίσει ότι όλοι οι αιτούντες διεθνή προστασία έχουν στη διάθεσή τους αποτελεσματικά μέσα έννομης προστασίας, διασφαλίζοντας ιδίως:

                           α)

                           την πλήρη λειτουργία της νέας Αρχής Προσφυγών, με τη συγκρότηση των 20 προγραμματισμένων επιτροπών προσφυγών έως τα τέλη του Φεβρουαρίου του 2017, και με τη συμπλήρωση του αριθμού αυτού ανάλογα με τις ανάγκες, βάσει της αξιολόγησης των αναγκών που αναφέρεται στη συνέχεια·

                           β)

                           την επάρκεια των ανθρώπινων πόρων για την Αρχή Προσφυγών και τις επιτροπές, μεταξύ άλλων με προσωπικό στήριξης, προκειμένου να χειρίζονται όλες τις εκκρεμείς και πιθανές μελλοντικές προσφυγές, μεταξύ των οποίων και προσφυγές στο πλαίσιο της δήλωσης ΕΕ–Τουρκίας·

                           γ)

                           τη διεκπεραίωση όλων των αιτήσεων δικαστικού ελέγχου των διοικητικών αποφάσεων που εκκρεμούν επί του παρόντος, το συντομότερο δυνατό·

                           δ)

                           την αύξηση του αριθμού των αποφάσεων ανά επιτροπή, μεταξύ άλλων, κατά περίπτωση, μέσω του προγραμματισμού συχνότερων συνεδριάσεων, της χρήσης της νομικής αρωγής στη σύνταξη αποφάσεων, της εξειδίκευσης των επιτροπών και της συμμετοχής των μελών των επιτροπών με σχέση πλήρους απασχόλησης, με την επιφύλαξη της ανεξαρτησίας τους·

                           ε)

                           την επαρκή κατάρτιση των μελών της επιτροπής προσφυγών, μεταξύ άλλων με την υποστήριξη της ΕΥΥΑ, κατά περίπτωση.

                     Οι ελληνικές αρχές θα πρέπει να καθορίσουν, βάσει πλήρους και διαρκούς αξιολόγησης των αναγκών, τον αριθμό των επιτροπών προσφυγών, στο πλαίσιο της νέας Αρχής Προσφυγών, που χρειάζονται για την εξέταση όλων των προσφυγών που υποβάλλονται από αιτούντες διεθνή προστασία, τον αριθμό των ανθρώπινων πόρων ώστε να συνεχιστεί η ομαλή λειτουργία των εν λόγω επιτροπών, καθώς και τυχόν άλλα μέτρα που ενδέχεται να απαιτηθούν, όπως αλλαγές στις μεθόδους εργασίας. Στο πλαίσιο αυτό θα πρέπει ιδίως να περιληφθεί αξιολόγηση του κατά πόσον επαρκούν οι 20 επιτροπές προσφυγών που θα συσταθούν έως τα τέλη Φεβρουαρίου του 2017.

      Νομική συνδρομή

               4.

               Η Ελλάδα θα πρέπει να εξασφαλίσει ότι λειτουργεί στην πράξη το νομικό πλαίσιο πρόσβασης σε δωρεάν νομική συνδρομή και ότι σε όλους τους αιτούντες άσυλο παρέχεται η αναγκαία νομική συνδρομή για τον δικαστικό έλεγχο των διοικητικών αποφάσεων επί αιτήσεων διεθνούς προστασίας. Ειδικότερα, η Ελλάδα θα πρέπει:

                           α)

                           να εφαρμόσει αποτελεσματικά, το συντομότερο δυνατό, την υπουργική απόφαση για την παροχή δωρεάν υπηρεσιών νομικής συνδρομής·

                           β)

                           να καταρτίσει ταχέως σύμβαση για μόνιμο μητρώο δικηγόρων οι οποίοι δύνανται να παρέχουν τις εν λόγω υπηρεσίες σε όλους τους αιτούντες κατά το στάδιο της προσφυγής στην Ελλάδα. Εν τω μεταξύ, η Ελλάδα θα πρέπει να διασφαλίσει ότι τα δύο σχέδια που εφαρμόζονται στην ηπειρωτική και στη νησιωτική χώρα εξασφαλίζουν αποτελεσματική δωρεάν νομική συνδρομή για όλους τους ασκούντες προσφυγή σχετικά με το άσυλο.

      Μεταχείριση των ασυνόδευτων ανηλίκων και ευάλωτων προσώπων κατά τη διάρκεια της διαδικασίας ασύλου

               5.

               Η Ελλάδα θα πρέπει να εξασφαλίσει τη δημιουργία των κατάλληλων δομών και να λάβει τα κατάλληλα μέτρα για την ταυτοποίηση και τη μεταχείριση των ευάλωτων αιτούντων, συμπεριλαμβανομένων των ασυνόδευτων ανηλίκων. Ειδικότερα, η Ελλάδα θα πρέπει:

                           α)

                           να εφαρμόσει επειγόντως κατάλληλη διαδικασία επιτροπείας με τη θέσπιση του αναγκαίου νομοθετικού πλαισίου για την υλοποίηση των σχετικών διατάξεων του νόμου 4375/2016·

                           β)

                           να προσδιορίσει και να προσλάβει το απαραίτητο προσωπικό για τη Διεύθυνση Υποδοχής και το τμήμα Προστασίας Ασυνόδευτων Ανηλίκων, ώστε να παρέχονται επειγόντως οι αναγκαίες εγγυήσεις σύμφωνα με τη νομοθεσία περί ασύλου για τον εντοπισμό της οικογένειας και τη νομική εκπροσώπηση·

                           γ)

                           να εξασφαλίσει την εφαρμογή στην πράξη των διαδικασιών για τον εντοπισμό των αιτούντων με ειδικές διαδικαστικές ανάγκες και ανάγκες υποδοχής, συμπεριλαμβανομένων των ασυνόδευτων ανηλίκων, ώστε να παρέχεται στους εν λόγω αιτούντες η απαραίτητη ψυχοκοινωνική στήριξη, ιδίως όταν ενδέχεται να είναι θύματα σεξουαλικής βίας και εκμετάλλευσης ή εμπορίας ανθρώπων και να λαμβάνεται πάντα δεόντως υπόψη το μείζον συμφέρον του παιδιού.

      Χρήση της ενωσιακής χρηματοδότησης στο πλαίσιο εθνικών προγραμμάτων

               6.

               Η Ελλάδα θα πρέπει να εξασφαλίσει την πλήρη αξιοποίηση της σημαντικής χρηματοδότησης από την ΕΕ, ιδίως με την κινητοποίηση, χωρίς περαιτέρω καθυστέρηση, των διαθέσιμων πόρων στο πλαίσιο των εθνικών προγραμμάτων του ΤΑΜΕ και του ΤΕΑ και τη διερεύνηση συμπληρωματικών χρηματοδοτικών πόρων από τα διαρθρωτικά ταμεία. Στο πλαίσιο αυτό, η Ελλάδα θα πρέπει να λάβει τα αναγκαία μέτρα για την πλήρη κινητοποίηση της διαθέσιμης, στο πλαίσιο των εθνικών προγραμμάτων, χρηματοδότησης, προκειμένου να καλυφθούν επείγουσες ανάγκες, ιδιαίτερα στον τομέα της υποδοχής και της παροχής άλλων υπηρεσιών για τους μετανάστες που βρίσκονται στην Ελλάδα, ιδίως μέσω της βελτίωσης του συντονισμού μεταξύ των ενδιαφερομένων φορέων, της ενίσχυσης των επιχειρησιακών ικανοτήτων και της βελτίωσης του μηχανισμού υλοποίησης.

      Τεχνική συνδρομή από άλλα κράτη μέλη

               7.

               Τα κράτη μέλη καλούνται να παράσχουν πρόσθετη στήριξη στην Ελλάδα μέσω του διορισμού εμπειρογνωμόνων, ανταποκρινόμενα στις διάφορες εκκλήσεις της ΕΥΥΑ, διασφαλίζοντας πιο μακρόχρονες τοποθετήσεις και εντοπίζοντας ανώτερα και πιο ειδικευμένα προφίλ.

         ΙΙ.   ΛΕΠΤΟΜΕΡΕΙΕΣ ΣΧΕΤΙΚΑ ΜΕ ΤΗΝ ΕΠΑΝΕΝΑΡΞΗ ΤΩΝ ΜΕΤΑΦΟΡΩΝ

               8.

               Συνιστάται η επανέναρξη των μεταφορών αιτούντων άσυλο στην Ελλάδα δυνάμει του κανονισμού (ΕΕ) αριθ. 604/2013, υπό τους όρους και σύμφωνα με τις διαδικασίες που καθορίζονται στα σημεία 9 και 10.

      Πεδίο εφαρμογής

               9.

               Η επανέναρξη των μεταφορών αιτούντων άσυλο που έχουν εισέλθει παράτυπα στην Ελλάδα στα εξωτερικά σύνορα από τις 15 Μαρτίου 2017 και μετά, ή άλλων προσώπων για τα οποία είναι υπεύθυνη η Ελλάδα, σύμφωνα με κριτήρια διαφορετικά από τα προβλεπόμενα στο άρθρο 13 του κεφαλαίου III του κανονισμού (ΕΕ) αριθ. 604/2013, θα πρέπει να εφαρμόζεται σταδιακά από την εν λόγω ημερομηνία, λαμβάνοντας υπόψη τις ικανότητες όσον αφορά την υποδοχή και τη μεταχείριση των αιτούντων στην Ελλάδα σύμφωνα με τις οδηγίες 2013/32/ΕΕ και 2013/33/ΕΕ. Προς το παρόν δεν θα πρέπει να μεταφέρονται στην Ελλάδα ευάλωτοι αιτούντες άσυλο, συμπεριλαμβανομένων των ασυνόδευτων ανηλίκων.

      Συνεργασία και μεμονωμένες διαβεβαιώσεις

               10.

               Πριν από τη μεταφορά αιτούντος στην Ελλάδα, οι αρχές των κρατών μελών καλούνται να συνεργάζονται στενά με τις ελληνικές αρχές ώστε να διασφαλίζεται η εκπλήρωση των προϋποθέσεων που αναφέρονται στο σημείο 9 και, ιδίως, η φιλοξενία του αιτούντος σε εγκατάσταση υποδοχής που πληροί τα πρότυπα που καθορίζονται στη νομοθεσία της ΕΕ, ιδίως στην οδηγία 2013/33/ΕΕ για τις συνθήκες υποδοχής, η εξέταση της αίτησής του εντός των προθεσμιών που προβλέπονται στην οδηγία 2013/32/ΕΕ για τις διαδικασίες ασύλου, και η μεταχείρισή του σύμφωνα με την ενωσιακή νομοθεσία σε κάθε άλλο σχετικό θέμα. Οι ελληνικές αρχές καλούνται να συνεργαστούν πλήρως παρέχοντας τις εν λόγω διαβεβαιώσεις στα άλλα κράτη μέλη.

         III.   ΣΤΗΡΙΞΗ ΚΑΙ ΥΠΟΒΟΛΗ ΕΚΘΕΣΕΩΝ

      Στήριξη και υποβολή εκθέσεων από την ΕΥΥΑ

               11.

               Η ΕΥΥΑ θα πρέπει να συγκροτήσει ομάδα εμπειρογνωμόνων από τα κράτη μέλη που θα αποσταλεί στην Ελλάδα με σκοπό τη στήριξη της συνεργασίας μεταξύ των κρατών μελών και την υποβολή εκθέσεων σχετικά με το εάν η μεταχείριση των προσώπων που μεταφέρονται στην Ελλάδα δυνάμει του κανονισμού του Δουβλίνου είναι σύμφωνη προς τις αναφερόμενες στο σημείο 10 διαβεβαιώσεις που προβλέπεται να παρέχει η Ελλάδα.

      Υποβολή εκθέσεων από την Ελλάδα

               12.

               Η Ελλάδα καλείται να υποβάλει, έως τις 15 Φεβρουαρίου 2017, έκθεση που να καλύπτει την πρόοδο που σημειώθηκε στην εφαρμογή της παρούσας σύστασης. Η έκθεση θα πρέπει ειδικότερα να περιλαμβάνει περιγραφή των μέτρων που ελήφθησαν ώστε να εφαρμοστούν οι εναπομείνασες ελλείψεις που εντοπίζονται στην παρούσα σύσταση, συμπεριλαμβανομένου του τρόπου με τον οποίο οι ελληνικές αρχές έχουν εξασφαλίσει ή σχεδιάζουν να εξασφαλίσουν τη διάθεση των απαραίτητων ανθρώπινων και υλικών πόρων που αναφέρονται στα σημεία 1 έως 5 της παρούσας σύστασης, καθώς και περιγραφή των διαρκών αξιολογήσεων των αναγκών που αναφέρονται στα σημεία 1 έως 3 της παρούσας σύστασης. Θα πρέπει επίσης να περιγράφει λεπτομερώς τον τρόπο με τον οποίο οι ελληνικές αρχές σκοπεύουν να εφαρμόσουν τη διαδικασία παροχής διαβεβαιώσεων σε μεμονωμένες περιπτώσεις που αναφέρονται στο σημείο 10.

               13.

               Η έκθεση θα πρέπει να περιλαμβάνει επίσης τις ακόλουθες πληροφορίες:

                           α)

                           το σύνολο της υφιστάμενης και προγραμματιζόμενης ικανότητας μόνιμης και προσωρινής υποδοχής αιτούντων διεθνή προστασία και τη φύση αυτής της ικανότητας·

                           β)

                           τον συνολικό αριθμό των αιτήσεων ασύλου που εκκρεμούν στον πρώτο βαθμό·

                           γ)

                           πλήρη δεδομένα σχετικά με όλες τις εκκρεμούσες προσφυγές και τις αποφάσεις που εκδόθηκαν σε δεύτερο βαθμό, συμπεριλαμβανομένων υποθέσεων που αφορούν το παραδεκτό, τόσο από τις νέες επιτροπές προσφυγών όσο και από τις επιτροπές συσσωρευμένων προσφυγών·

                           δ)

                           τον συνολικό αριθμό του υφιστάμενου και προγραμματιζόμενου προσωπικού για την επεξεργασία των αιτήσεων ασύλου που καταχωρίζονται στην Υπηρεσία Ασύλου και για τη Διεύθυνση Υποδοχής· καθώς και τον συνολικό υφιστάμενο και προγραμματιζόμενο αριθμό προσωπικού και τον αριθμό των επιτροπών που η Αρχή Προσφυγών έχει σταδιακά καταστήσει λειτουργικές.

               14.

               Μετά τις 15 Φεβρουαρίου 2017, η Ελλάδα καλείται να υποβάλλει έκθεση κάθε δύο μήνες σχετικά με την εφαρμογή της παρούσας σύστασης.

      Βρυξέλλες, 8 Δεκεμβρίου 2016.

            Για την Επιτροπή

         Δημήτρης ΑΒΡΑΜΌΠΟΥΛΟΣ

            Μέλος της Επιτροπής

      (1)  Κανονισμός (ΕΕ) αριθ. 604/2013 του Ευρωπαϊκού Κοινοβουλίου και του Συμβουλίου, της 26ης Ιουνίου 2013, για τη θέσπιση των κριτηρίων και μηχανισμών για τον προσδιορισμό του κράτους μέλους που είναι υπεύθυνο για την εξέταση αίτησης διεθνούς προστασίας που υποβάλλεται σε κράτος μέλος από υπήκοο τρίτης χώρας ή από απάτριδα (ΕΕ L 180 της 29.6.2013, σ. 31).

      (2)  M.S.S. κατά Βελγίου και Ελλάδας (προσφυγή αριθ. 30696/09) και NS κατά Secretary of State for the Home Department C-411/10 και C-493/10.

      (3)  Κανονισμός (ΕΚ) αριθ. 343/2003 του Συμβουλίου, της 18ης Φεβρουαρίου 2003, για τη θέσπιση των κριτηρίων και μηχανισμών για τον προσδιορισμό του κράτους μέλους που είναι υπεύθυνο για την εξέταση αίτησης ασύλου που υποβάλλεται σε κράτος μέλος από υπήκοο τρίτης χώρας (ΕΕ L 50 της 25.2.2003, σ. 1), που αντικαταστάθηκε από τον κανονισμό (ΕΕ) αριθ. 604/2013.

      (4)  Σύμφωνα με στοιχεία του Frontex της 4ης Δεκεμβρίου 2016.

      (5)  Δήλωση ΕΕ–Τουρκίας της 18ης Μαρτίου 2016.

      (6)  Βλέπε τις εκθέσεις της Επιτροπής σχετικά με την υλοποίηση της δήλωσης ΕΕ–Τουρκίας, http://ec.europa.eu/dgs/home-affairs/what-we-do/policies/european-agenda-migration/proposal-implementation-package/index_en.htm

      (7)  Οι μέσες ημερήσιες αφίξεις στην Ελλάδα την περίοδο από την 1η Μαΐου 2016 έως τις 31 Ιουλίου 2016 ήταν 52 και οι μέσες ημερήσιες αφίξεις στην Ελλάδα την περίοδο από την 1η Αυγούστου 2016 έως τις 29 Νοεμβρίου 2016 ήταν 94.

      (8)  http://www.media.gov.gr/index.php, η πρόσβαση σ' αυτόν τον δικτυακό τόπο έγινε στις 6 Δεκεμβρίου 2016.

      (9)  Απόφαση (ΕΕ) 2015/1523 του Συμβουλίου, της 14ης Σεπτεμβρίου 2015, για τη θέσπιση προσωρινών μέτρων στον τομέα της διεθνούς προστασίας υπέρ της Ιταλίας και της Ελλάδας (ΕΕ L 239 της 15.9.2015, σ. 146), και απόφαση (ΕΕ) 2015/1601 του Συμβουλίου, της 22ας Σεπτεμβρίου 2015, για τη θέσπιση προσωρινών μέτρων στον τομέα της διεθνούς προστασίας υπέρ της Ιταλίας και της Ελλάδας (ΕΕ L 248 της 24.9.2015, σ. 80).

      (10)  Ανακοίνωση της Επιτροπής προς το Ευρωπαϊκό Κοινοβούλιο, το Ευρωπαϊκό Συμβούλιο και το Συμβούλιο, όγδοη έκθεση σχετικά με τη μετεγκατάσταση και την επανεγκατάσταση της 7ης Δεκεμβρίου 2016, COM(2016) 791 final.

      (11)  Σύσταση της Επιτροπής της 10ης Φεβρουαρίου 2016 προς την Ελληνική Δημοκρατία σχετικά με τα επείγοντα μέτρα που πρέπει να ληφθούν από την Ελλάδα ενόψει της επανέναρξης των μεταφορών δυνάμει του κανονισμού (ΕΕ) αριθ. 604/2013 — C(2016) 871 final, σύσταση της Επιτροπής της 15ης Ιουνίου 2016 προς την Ελληνική Δημοκρατία σχετικά με τα συγκεκριμένα επείγοντα μέτρα που πρέπει να ληφθούν από την Ελλάδα ενόψει της επανέναρξης των μεταφορών δυνάμει του κανονισμού (ΕΕ) αριθ. 604/2013 — C(2016) 3805 final.

      (12)  Σύσταση της Επιτροπής της 28ης Σεπτεμβρίου 2016 προς την Ελληνική Δημοκρατία σχετικά με τα επείγοντα μέτρα που πρέπει να ληφθούν από την Ελλάδα ενόψει της επανέναρξης των μεταφορών δυνάμει του κανονισμού (ΕΕ) αριθ. 604/2013 — C(2016) 6311 final.

      (13)  Μέχρι το τέλος του 2016, οι περισσότερες από τις «προκαταγραφείσες» αιτήσεις θα πρέπει να έχουν πλήρως καταγραφεί/κατατεθεί. Ο σκοπός της διαδικασίας «προκαταγραφής», που ολοκληρώθηκε τον Αύγουστο του 2016, ήταν η προκαταγραφή όλων των παράτυπων υπηκόων τρίτων χωρών που είχαν φθάσει στην Ελλάδα πριν από τις 20 Μαρτίου 2016 και οποίοι επιθυμούσαν να υποβάλουν αίτηση διεθνούς προστασίας αλλά δεν είχαν ακόμη κατευθυνθεί προς τη διαδικασία ασύλου από τις ελληνικές αρχές. Περίπου 28 000 άτομα προκαταγράφηκαν κατά τη διάρκεια του καλοκαιριού.

      (14)  Οδηγία 2013/32/ΕΕ του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με κοινές διαδικασίες για τη χορήγηση και ανάκληση του καθεστώτος διεθνούς προστασίας (ΕΕ L 180 της 29.6.2013, σ. 60).

      (15)  Οδηγία 2013/33/ΕΕ του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με τις απαιτήσεις για την υποδοχή των αιτούντων διεθνή προστασία (ΕΕ L 180 της 29.6.2013, σ. 96).

      (16)  «Νόμος 4375/2016 σχετικά με την οργάνωση και λειτουργία Υπηρεσίας Ασύλου, Αρχής Προσφυγών, Υπηρεσίας Υποδοχής και Ταυτοποίησης, σύσταση Γενικής Γραμματείας Υποδοχής, προσαρμογή της Ελληνικής Νομοθεσίας προς τις διατάξεις της οδηγίας 2013/32/ΕΕ του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με τις κοινές διαδικασίες για τη χορήγηση και ανάκληση του καθεστώτος διεθνούς προστασίας (αναδιατύπωση) και άλλες διατάξεις», που είναι διαθέσιμος στη διεύθυνση: http://www.hellenicparliament.gr/UserFiles/bcc26661-143b-4f2d-8916-0e0e66ba4c50/o-prosf-pap.pdf
   Πρέπει να θεσπισθούν εκτελεστικές πράξεις με τη μορφή υπουργικών ή διυπουργικών αποφάσεων προκειμένου οι ελληνικές αρχές να είναι σε θέση να εφαρμόσουν τον νόμο στο σύνολό του.

      (17)  Νόμος 4399/2016: http://www.asylumineurope.org/sites/default/files/resources/n_4399.2016.pdf

      (18)  Νόμος 4415/2016: https://www.alfavita.gr/sites/default/files/attachments/fek_ellinoglosi.pdf

      (19)  http://www.media.gov.gr/images/prosfygiko/REFUGEE_FLOWS-01-12-2016.pdf
   Οι εν λόγω προσωρινές εγκαταστάσεις έκτακτης ανάγκης και μόνιμες εγκαταστάσεις βρίσκονται στα νησιά του Αιγαίου στα κέντρα υποδοχής και ταυτοποίησης, καθώς και στην ηπειρωτική χώρα.

      (20)  Ο Έλληνας υπουργός κ. Μουζάλας έχει δηλώσει ότι στην πραγματικότητα στα νησιά βρίσκονται λιγότεροι μετανάστες (περίπου 10-12 000).

      (21)  http://reliefweb.int/report/greece/situation-update-unaccompanied-children-uac-greece-2-november-2016

      (22)  http://data.unhcr.org/mediterranean/country.php?id=83

      (23)  Άρθρο 1 παράγραφος 3 του νόμου 4375/2016.

      (24)  Οι πληροφορίες για τη στελέχωση δόθηκαν από την ελληνική Υπηρεσία Ασύλου στη σύσκεψη με τις υπηρεσίες της Επιτροπής στις 10 Νοεμβρίου 2016.

      (25)  Ωστόσο, λόγω της αύξησης του φόρτου εργασίας που οφείλεται στην υλοποίηση της δήλωσης ΕΕ-Τουρκίας, η αναπληρωματική αυτή επιτροπή πρέπει να εξετάζει 100 υποθέσεις ανά μήνα.

      (26)  Διυπουργική απόφαση ΦΕΚ B' 1862, 24 Ιουνίου 2016.

      (27)  Άρθρο 22 παράγραφος 3 του νόμου 4375/2016.

      (28)  Άρθρο 28 του προεδρικού διατάγματος 114/2010.

      (29)  Πληροφορίες που παρασχέθηκαν στις υπηρεσίες της Επιτροπής στη σύσκεψη με την Αρχή Προσφυγών τον Νοέμβριο του 2016.

      (30)  Η συμφωνία επιχορήγησης υπεγράφη στις 15 Ιουλίου 2016.

      (31)  Υπουργική απόφαση 1982/16.2.2016 (ΦΕΚ Β' 335).

      (32)  Human Rights Watch, «Why Are You Keeping Me Here?», Σεπτέμβριος 2016 https://www.hrw.org/sites/default/files/report_pdf/greece0916_web.pdf

      (33)  Ανακοίνωση της Επιτροπής προς το Ευρωπαϊκό Κοινοβούλιο, το Ευρωπαϊκό Συμβούλιο και το Συμβούλιο, «Αποκατάσταση του χώρου Σένγκεν — Χάρτης πορείας», COM(2016) 120 final της 4ης Μαρτίου 2016.

      (34)  COM(2016)270 final.


Avis juridique important

|

31992K3772

Σύσταση αριθ. 3772/92/ΕΚΑΧ της Επιτροπής της 22ας Δεκεμβρίου 1992 σχετικά με την αυτόματη κοινοτική επιτήρηση που προηγείται των εισαγωγών ορισμένων προϊόντων σιδήρου και χάλυβα που συμπεριλαμβάνονται στη συνθήκη ΕΚΑΧ, καταγωγής τρίτων χωρών

Επίσημη Εφημερίδα αριθ. L 383 της 29/12/1992 σ. 0039 - 0046

ΣΥΣΤΑΣΗ αριθ.  3772/92/ΕΚΑΧ ΤΗΣ ΕΠΙΤΡΟΠΗΣτης 22ας Δεκεμβρίου 1992 σχετικά με την αυτόματη κοινοτική επιτήρηση  που προηγείται των εισαγωγών ορισμένων προϊόντων σιδήρου και χάλυβα που συμπεριλαμβάνονται στη  συνθήκη ΕΚΑΧ, καταγωγής τρίτων χωρών Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα, και ιδίως το  άρθρο 74, Εκτιμώντας: ότι, με τη σύσταση αριθ. 3909/91/ΕΚΑΧ  (1), η Επιτροπή υπέβαλε σε κοινοτική επιτήρηση τις εισαγωγές  στην Κοινότητα ορισμένων προϊόντων σιδήρου και χάλυβα που περιλαμβάνονται στη συνθήκη για την  ίδρυση της Ευρωπαϊκής Κοινότητας Άνθρακα και Χάλυβα 7 ότι εξακολουθούν να ισχύουν οι λόγοι που  οδήγησαν αρχικά την Επιτροπή να λάβει το μέτρο αυτό και ότι πρέπει στο εξής να παραταθεί το εν λόγω  σύστημα επιτήρησης προκειμένου να εξασφαλιστεί η πληρέστερη ενημέρωση για τις προβλεπόμενες  εισαγωγές και για τους όρους με τους οποίους αυτές διενεργούνται 7 ότι η δημιουργία της ενιαίας  αγοράς απαιτεί την επίτευξη ομοιομορφίας των διατυπώσεων που πρέπει να εκπληρούν οι εισαγωγείς  ανεξάρτητα από τον τόπο εκτελωνισμού των εμπορευμάτων 7 ότι τα έγγραφα εισαγωγής που εκδίδονται  στο πλαίσιο των κοινοτικών μέτρων ελέγχου πρέπει να ισχύουν σε όλη την Κοινότητα ανεξάρτητα από το  κράτος μέλος που τα εξέδωσε 7 ότι, με τη χορήγηση εγγράφων εισαγωγής, τα οποία υπόκεινται πάντα σε  ενιαίους όρους σε κοινοτικό επίπεδο, είναι επιφορτισμένες οι εθνικές διοικήσεις, ΔΙΑΜΟΡΦΩΝΕΙ ΤΗΝ ΑΚΟΛΟΥΘΗ ΣΥΣΤΑΣΗ: Άρθρο 1 1.  Η θέση σε ελεύθερη κυκλοφορία  στην Κοινότητα προϊόντων σιδήρου και χάλυβα που περιλαμβάνονται στη συνθήκη για την ίδρυση της  Ευρωπαϊκής Κοινότητας Άνθρακα και Χάλυβα και απαριθμούνται στο παράρτημα Ι, καταγωγής τρίτων χωρών  άλλων από εκείνες της Ευρωπαϊκής Ζώνης Ελεύθερων Συναλλαγών (ΕΖΕΣ), υπόκειται στην έκδοση εγγράφου  εισαγωγής. 2.  Το έγγραφο εισαγωγής εκδίδεται ή θεωρείται από την αρμόδια αρχή των κρατών μελών δωρεάν και για  όλες τις ζητούμενες ποσότητες, μόλις ληφθεί η αίτηση, και, οπωσδήποτε, σε προθεσμία δέκα εργάσιμων  ημερών μετά την υποβολή της αίτησης δεόντως συμπληρωμένης από τον εισαγωγέα της Κοινότητας,  ανεξάρτητα από την έδρα του στην Κοινότητα. 3.  Η εφαρμογή της παραγράφου 2 δεν προδικάζει τον συνυπολογισμό των ενδεχόμενων ποσοτικών ορίων  της Κοινότητας. 4.  Το έγγραφο εισαγωγής ισχύει σε όλη την Κοινότητα, ανεξάρτητα από το κράτος μέλος έκδοσής του. 5.  Η αίτηση του εισαγωγέα καθώς και το έγγραφο εισαγωγής εκδίδονται σε έντυπο που συμφωνεί με το  υπόδειγμα που περιέχεται σε παράρτημα. 6.  Η περίοδος ισχύος του εγγράφου εισαγωγής ορίζεται σε τρεις μήνες, με την επιφύλαξη ενδεχόμενης  τροποποίησης του ισχύοντος καθεστώτος εισαγωγής. 7.  Τα έγγραφα εισαγωγής που δεν χρησιμοποιούνται ή χρησιμοποιούνται πλημμελώς είναι δυνατόν να  αποτελέσουν αντικείμενο ανανέωσης. Άρθρο 2 1.  Η αίτηση του εισαγωγέα πρέπει να αναφέρει: α)  το όνομα και τη διεύθυνση του εισαγωγέα της τρίτης χώρας 7 β)  το όνομα και την πλήρη  διεύθυνση του παραλήπτη (εισαγωγέα) 7 γ)  την ακριβή περιγραφή των εμπορευμάτων και τον(τους)  κωδικό(ούς) σύμφωνα με τη συνδυασμένη ονοματολογία ΕΟΚ 7 δ) τη χώρα καταγωγής 7 ε) τη χώρα  προέλευσης 7 στ)  το καθαρό βάρος ανά δασμολογική κλάση της συνδυασμένης ονοματολογίας ΕΟΚ 7 ζ)   τη λεπτομερή αξία cif σύνορο ΕΟΚ, σε Ecu, ανά δασμολογική κλάση της συνδυασμένης ονοματολογίας ΕΟΚ  7 η)  αν πρόκειται για προϊόν(όντα) δεύτερης διαλογής ή για υποβαθμισμένα προϊόντα  (2) 7 θ)  την  προβλεπόμενη ημερομηνία και τον προβλεπόμενο τόπο εκτελωνισμού. Όταν ο εκτελωνισμός προβλέπεται να  γίνει σε κράτος άλλο από εκείνο που εξέδωσε την άδεια, η αρχή που εξέδωσε την άδεια αμέσως  ενημερώνει σχετικά την αρμόδια αρχή της χώρας εκτελωνισμού. 2.  Ο εισαγωγέας οφείλει να πιστοποιεί την ακρίβεια της αίτησης για έγγραφο εισαγωγής και να  προσκομίζει αντίγραφο, είτε της ή των συμβάσεων αγοράς, είτε της επιβεβαίωσης της παραγγελίας από  τον πωλητή η οποία να συνοδεύεται από προτιμολόγιο. 3.  Ο εισαγωγέας πρέπει να προσδιορίζει εάν η αίτησή του αφορά παράδοση η οποία έχει αποτελέσει ήδη  αντικείμενο προηγούμενης αίτησης για έγγραφο εισαγωγής. 4.  Με την επιφύλαξη των διατάξεων του άρθρου 1 παράγραφος 3, η παράγραφος 1 δεν παρακωλύει τη θέση  σε ελεύθερη κυκλοφορία εάν η τιμή ανά μονάδα βάσει της οποίας πραγματοποιείται η συναλλαγή,  υπερβαίνει εκείνη που αναγράφεται στο έγγραφο εισαγωγής. Αντίθετα, η παράγραφος 1 παρακωλύει τη  θέση σε ελεύθερη κυκλοφορία, εάν η ποσότητα των προϊόντων που προσκομίζονται για εισαγωγή  υπερβαίνει, στο σύνολό της, τουλάχιστον κατά 5  % εκείνες που αναφέρονται στο έγγραφο εισαγωγής.  Άρθρο 3 1.  Τα κράτη μέλη γνωστοποιούν στην Επιτροπή, στις δέκα πρώτες ημέρες κάθε μήνα, την  ποσότητα σε τόνους και τα ποσά που έχουν υπολογισθεί με βάση τις τιμές cif, για τα οποία έχουν  εκδοθεί έγγραφα εισαγωγής κατά τον προηγούμενο μήνα, παρέχοντας τις πληροφορίες που αναφέρονται στο  άρθρο 2 παράγραφος 1 στοιχείο β) έως και η) που περιλαμβάνονται στις απαιτήσεις των εισαγωγέων. 2.  Τα κράτη μέλη θα γνωστοποιήσουν τις παρατυπίες ή τις περιπτώσεις απάτης που ενδεχομένως θα  διαπιστωθούν. Άρθρο 4 Η παρούσα σύσταση τίθετι σε ισχύ από την 1η Ιανουαρίου 1993. Εφαρμόζεται έως τις 31 Δεκεμβρίου 1993. Βρυξέλλες, 22 Δεκεμβρίου 1992. Για την  Επιτροπή Frans ANDRIESSEN Αντιπρόεδρος   ANEXO I - BILAG I - ANHANG I - ΠΑΡΑΡΤΗΜΑ Ι - ANNEX I - ANNEXE I - ALLEGATO I - BIJLAGE I -  ANEXO I >ΘΕΣΗ ΠΗΝΑΚΑ>7201  30  90 7201  40  00 7202  11  20 7202  11  80 7202  99  11 7203   90  00 7204  50  10 7204  50  90 7206  10  00 7206  90  00 7207  11  11 7207  11  19 7207   12  10 7207  19  11 7207  19  15 7207  19  31 7207  20  11 7207  20  15 7207  20  17 7207   20  32 7207  20  51 7207  20  55 7207  20  57 7207  20  71 7208  11  00 7208  12  10 7208   12  91 7208  12  95 7208  12  98 7208  13  10 7208  13  91 7208  13  95 7208  13  98 7208   14  10 7208  14  91 7208  14  99 7208  21  10 7208  21  90 7208  22  10 7208  22  91 7208   22  95 7208  22  98 7208  23  10 7208  23  91 7208  23  95 7208  23  98 7208  24  10 7208   24  91 7208  24  99 7208  31  00 7208  32  10 7208  32  30 7208  32  51 >ΘΕΣΗ ΠΗΝΑΚΑ>7208  34   90 7208  35  10 7208  35  90 7208  41  00 7208  42  10 7208  42  30 7208  42  51 7208  42   59 7208  42  91 7208  42  99 7208  43  10 7208  43  91 7208  43  99 7208  44  10 7208  44   90 7208  45  10 7208  45  90 7208  90  10 7209  11  00 7209  12  10 7209  12  90 7209  13   10 7209  13  90 7209  14  10 7209  14  90 7209  21  00 7209  22  10 7209  22  90 7209  23   10 7209  23  90 7209  24  10 7209  24  91 7209  24  99 7209  31  00 7209  32  10 7209  32   90 7209  33  10 7209  33  90 7209  34  10 7209  34  90 7209  41  00 7209  42  10 7209  42   90 7209  43  10 7209  43  90 7209  44  10 7209  44  90 7209  90  10 7210  11  10 7210  12   11 7210  12  19 7210  20  10 7210  31  10 7210  39  10 7210  41  10 7210  49  10 >ΘΕΣΗ ΠΗΝΑΚΑ> 7210  90  39 7211  11  00 7211  12  10 7211  12  90 7211  19  10 7211  19  91 7211  19  99  7211  21  00 7211  22  10 7211  22  90 7211  29  10 7211  29  91 7211  29  99 7211  30  10  7211  41  10 7211  41  91 7211  49  10 7211  90  11 7212  10  10 7212  10  91 7212  21  11  7212  29  11 7212  30  11 7212  40  10 7212  40  91 7212  50  31 7212  50  51 7212  60  11  7212  60  91 7213  10  00 7213  20  00 7213  31  00 7213  39  00 7213  41  00 7213  49  00  7213  50  10 7213  50  90 7214  20  00 7214  30  00 7214  40  10 7214  40  91 7214  40  99  7214  50  10 7214  50  91 7214  50  99 7214  60  00 7215  90  10 7216  10  00 7216  21  00  7216  22  00 7216  31  11 >ΘΕΣΗ ΠΗΝΑΚΑ>7216  40  10 7216  40  90 7216  50  10 7216  50  90  7216  90  10 7218  10  00 7218  90  11 7218  90  13 7218  90  15 7218  90  19 7218  90  50  7219  11  10 7219  11  90 7219  12  10 7219  12  90 7219  13  10 7219  13  90 7219  14  10  7219  14  90 7219  21  11 7219  21  19 7219  21  90 7219  22  10 7219  22  90 7219  23  10  7219  23  90 7219  24  10 7219  24  90 7219  31  10 7219  31  90 7219  32  10 7219  32  90  7219  33  10 7219  33  90 7219  34  10 7219  34  90 7219  35  10 7219  35  90 7219  90  11  7219  90  19 7220  11  00 7220  12  00 7220  20  10 7220  90  11 7220  90  31 7221  00  10  7221  00  90 7222  10  11 7222  10  19 7222  10  51 7222  10  59 >ΘΕΣΗ ΠΗΝΑΚΑ>7224  90  15  7224  90  31 7224  90  39 7225  10  10 7225  10  91 7225  10  99 7225  20  20 7225  30  00  7225  40  10 7225  40  30 7225  40  50 7225  40  70 7225  40  90 7225  50  10 7225  50  90  7225  90  10 7226  10  10 7226  10  30 7226  20  20 7226  91  10 7226  91  90 7226  92  10  7226  99  20 7227  10  00 7227  20  00 7227  90  10 7227  90  30 7227  90  50 7227  90  70  7228  10  10 7228  10  30 7228  20  11 7228  20  19 7228  20  30 7228  30  20 7228  30  40  7228  30  61 7228  30  69 7228  30  70 7228  30  89 7228  60  10 7228  70  10 7228  70  31  7228  80  10 7228  80  90 7301  10  00    >ΑΝΑΦΟΡΑ ΣΕ ΦΗΛΜ>  >ΑΝΑΦΟΡΑ ΣΕ ΦΗΛΜ>